qundao/data-zh-poetry huggingface dataset:
用王去非侍郎韻二首送林元質提幹秩滿造朝併呈侍郎·其一
作者：劉克莊
朝代：宋

戍滿歸來薇亦剛，策名不覺十年彊。
素無沂國三場志，曾有西山一瓣香。
晁董未能免科舉，孔顔方可語行藏。
要爲天下奇男子，寧論區區國與鄉。
用王去非侍郎韻二首送林元質提幹秩滿造朝併呈侍郎·其二
作者：劉克莊
朝代：宋

叔季滔滔未見剛，每聞健論意差强。
向來曾劾燈籠錦，老去聊凝畫戟香。
世運橫流安所止，聖朝未舍豈容藏。
幾回欲上鈴齋謁，衰病無因可去鄉。
用石塘二林韵·其一
作者：劉克莊
朝代：宋

夜績旁邊映隙光，憶曾參扣遍諸方。
掃眉衆女偏謠諑，開口羣兒亦謗傷。
後有知音分雅鄭，今誰協律譜宮商。
戲衫欲脫無人付，諸子披襟直下當。
用石塘二林韵·其二
作者：劉克莊
朝代：宋

少狂浪走無尋處，晚向深山得悟門。
火候足時丹始熟，國工琢了玉尤溫。
低頭欲下追隨拜，摩頂無忘付授恩。
大有名山要行脚，未甘瓶鉢老荒村。
用舊韻贈瑩上人
作者：劉克莊
朝代：宋

飛錫應來從鷲嶺，卓茅渾未有蜂窠。
輸他靈運先成佛，笑殺僧伽改姓何。
一半芋甘堪共飽，六如語妙不須多。
珍公棒喝方行用，肯著詩仙掛搭麽。
用韻題卓刑部樂山樓
作者：劉克莊
朝代：宋

城裏惟樓盡見山，使君小築可三間。
弓旌招莫返長往，爐竈壞方求大還。
及菊未荒歸栗里，有芝堪茹老商顔。
鶴書曾賺幽人出，只恐先生又予環。
田舍
作者：劉克莊
朝代：宋

稚子呼牛女拾薪，萊妻自鱠小溪鱗。
安知曝背庭中老，不是淵明輩行人。
田舍一首
作者：劉克莊
朝代：宋

貧漢殉財夸死權，世間廉退者差賢。
高門炙手今羅雀，廢冢枯髏昔珥蟬。
薄糝藜羹誑雷腹，旋蒙絮帽暖霜顛。
時人莫笑儂寒儉，自古臞儒近列仙。
田舍二首·其一
作者：劉克莊
朝代：宋

源裏人家太古時，爭爲雞黍款漁師。
下山莫向城中說，第一休教太守知。
田舍二首·其一
作者：劉克莊
朝代：宋

雨逗餘寒曉露濃，絮衣著破索重縫。
清狂昔作戴花監，衰病今爲賣菜傭。
負耒耦耕沮桀溺，操盂三祝棄句龍。
暮年飽識西疇事，不問家丘問老農。
田舍二首·其二
作者：劉克莊
朝代：宋

桀溺長沮振古豪，不能歷聘遂深逃。
貛郎一肚皮周禮，浪說求田意最高。
田舍二首·其二
作者：劉克莊
朝代：宋

白布衫寬烏角巾，誰知曾扈屬車塵。
行婆內翰共鄰曲，田父拾遺相主賓。
設苜蓿盤殊菲薄，沽茅柴酒半漓淳。
直令爵齒如荀爽，晚節依然愧逸民。
田舍即事十首·其一
作者：劉克莊
朝代：宋

去年贏粟尚儲瓶，又見新秧蘸水青。
野老逢人說慙愧，長官清白社公靈。
田舍即事十首·其一
作者：劉克莊
朝代：宋

閩土資生少，農家作苦多。
尚能蓋牛屋，未肯入雞窠。
社裏戴花舞，原頭拾穗歌。
設令生漢代，堪冠力田科。
田舍即事十首·其一〇
作者：劉克莊
朝代：宋

凋邑租符緊，荒祠木偶新。
吏談長官健，巫託社公嗔。
烹犬看承客，吹螺降送神。
二豪懷肉返，去誑別村人。
田舍即事十首·其一〇
作者：劉克莊
朝代：宋

溪上漁郎占斷春，一川碧浪映紅雲。
問渠定是神仙否，艣去如飛語不聞。
田舍即事十首·其七
作者：劉克莊
朝代：宋

小榭無丹雘，低牆略塈茨。
辛勤趨穡事，快活過花時。
懶獻嘉禾頌，閑賡滯穗詩。
幸生太平世，不樂復何爲。
田舍即事十首·其七
作者：劉克莊
朝代：宋

條桑女子兩鬟垂，車馬過門未省窺。
生長柴門蓬戶裏，安知世有二南詩。
田舍即事十首·其三
作者：劉克莊
朝代：宋

古來觀社見春秋，茜袂銀釵盡出遊。
欲與魯人同獵較，可憐身世尚它州。
田舍即事十首·其三
作者：劉克莊
朝代：宋

此日田舍漢，當年省禁臣。
絲綸隔世事，蓑笠暮年身。
龍棄真初祖，羊求在近鄰。
南朝足名士，吾獨愛吾真。
田舍即事十首·其九
作者：劉克莊
朝代：宋

兒女相携看市優，縱談楚漢割鴻溝。
山河不暇爲渠惜，聽到虞姬直是愁。
田舍即事十首·其九
作者：劉克莊
朝代：宋

比屋篝車滿，深林鼓笛喧。
簇花迎婦擔，拋果浴兒盆。
古禮曾求野，先民或灌園。
子孫記吾語，切勿羨華軒。
田舍即事十首·其二
作者：劉克莊
朝代：宋

場圃先修築，囷倉次補完。
坐居鄰叟下，身雜役夫間。
荷蓧侵星出，肩禾束藴還。
小窗殘卷在，未敢便偷閑。
田舍即事十首·其二
作者：劉克莊
朝代：宋

村落爭看烏角巾，略談北事向南人。
百年只有中州樂，世世無爲塞下民。
田舍即事十首·其五
作者：劉克莊
朝代：宋

小築三家聚，新篘萬戶春。
昔豪幾腐脅，今病罕沾唇。
太古華胥氏，豐年畏壘人。
超然市朝外，未易葛天民。
田舍即事十首·其五
作者：劉克莊
朝代：宋

鄰壁嘲啾誦學而，老人睡少聽移時。
它年謹勿如張禹，帝問床前謬不知。
田舍即事十首·其八
作者：劉克莊
朝代：宋

淺甽須穿浚，荒畦要糞除。
何嘗舍耒出，亦或带經鋤。
古有神農學，今傳氾勝書。
野儒曾涉獵，未可議空疎。
田舍即事十首·其八
作者：劉克莊
朝代：宋

草草衣裝挈自隨，壻貧畢竟與齊眉。
絕勝京洛傾城色，鏁向侯門作侍兒。
田舍即事十首·其六
作者：劉克莊
朝代：宋

田舍諸雛各雅馴，男兒盍有藝資身。
古來醫卜多名世，莫學文章點涴人。
田舍即事十首·其六
作者：劉克莊
朝代：宋

疇昔元疎懶，如今轉耄荒。
都忘高士傳，僅記庶人章。
棲畝牛羊飽，開囷雀鼠忙。
老農識慙愧，先議道官倉。
田舍即事十首·其四
作者：劉克莊
朝代：宋

事國嘗陳力，明農晚乞骸。
擊鮮兒勿費，執醤老難偕。
僅可從沮溺，安能望賜回。
幾曾識奇字，門外客休來。
田舍即事十首·其四
作者：劉克莊
朝代：宋

蹴踘鞵尖塵不涴，臂鷹袖窄樣新裁。
社中年少相容否，也待鮮衣染鬢來。
甲寅元月二首·其一
作者：劉克莊
朝代：宋

少小逢場老罷休，衰殘更閲幾春秋。
瓜牛廬有親情賀，羅雀門無謁刺留。
夢斷玉皇香案畔，詩成田舍火罏頭。
賜駒牽與蕭京兆，歸去姑乘款段遊。
甲寅元月二首·其二
作者：劉克莊
朝代：宋

七袠駸駸病鮮懽，君恩猶許備祠官。
婢傳稚子屠蘇酒，奴笑先生苜蓿槃。
自嘆管君今老禿，更悲龐嫂不團欒。
新年辜負如篩餠，炮附煨薑胃尚寒。
甲寅歲除
作者：劉克莊
朝代：宋

老戴黄冠備掃除，空餐忽忽歲云徂。
繫銜每愧監臨曠，書考猶欣過犯無。
地主多情饋椒酒，閽人失職廢桃符。
絕憐榾柮通紅火，不與吾兒共地爐。
甲辰春日二首·其一
作者：劉克莊
朝代：宋

買牛搜粟向蠻煙，衰病安知璧偶全。
使者召歸曾四輩，臣之得罪又三年。
柳劉漏語誰云爾，絳灌憐才定不然。
縱使有泉堪洗耳，先生此愧若爲湔。
甲辰春日二首·其二
作者：劉克莊
朝代：宋

學問過時已悍堅，文章垂老未精專。
薰琴何患無賡載，秋扇明知有棄捐。
舊讀溫尋渾不記，新吟鍛鍊久方圓。
此生幸不當詞翰，免被人嘲上水船。
甲辰書事二首·其一
作者：劉克莊
朝代：宋

捷書猶濕謗書隨，太息斯人得禍奇。
文舉舊曾稱一鶚，退之亦自喜孤羆。
彼讒罔極身羅織，吾意憐才力髮絲。
老去眼中神駿少，諸君莫怪道林師。
甲辰書事二首·其二
作者：劉克莊
朝代：宋

往昔曼卿曾奪敕，後來同甫竟成名。
草茅匹士謀身拙，槐棘諸公議法平。
囚服若爲探禹穴，明時定不血秦坑。
何當拜舞雞竿了，沽酒刲羊與壓驚。
留侯一首
作者：劉克莊
朝代：宋

一槌復九世讎，編書封萬戶侯。
指視紫芝翁出，身從赤松子遊。
留別表弟方時父二首·其一
作者：劉克莊
朝代：宋

四壁蕭蕭落葉聲，招留聊試子交情。
不應華屋延珠履，得似蓬窗共鐵檠。
襆被都無三宿戀，重裘未覺一寒生。
暮年彼此懽悰薄，相對清談聽斷更。
留別表弟方時父二首·其二
作者：劉克莊
朝代：宋

憶昔分携今再閏，君猶黑鬢我霜顛。
絕憐盧弟真才子，若比殷兄尚少年。
渭北幾時重把酒，山陰作麽便迴船。
未知後會平安否，搔首臨風意惘然。
留山間種藝十絕·其一
作者：劉克莊
朝代：宋

鄙事關人智淺深，漆堪成器楮堪衾。
自憐到死猶迂闊，純種梅花作墓林。
留山間種藝十絕·其一〇
作者：劉克莊
朝代：宋

攪醉妨眠挾雨聲，碧叢宜看不宜聽。
而今一任蕭蕭滴，華髮鰥翁徹夜醒。
留山間種藝十絕·其七
作者：劉克莊
朝代：宋

兩樹亭亭蘚砌傍，未論包貢奉君王。
世無班馬堪薰炙，且嗅幽花亦自香。
留山間種藝十絕·其三
作者：劉克莊
朝代：宋

一生著數落人先，白髮栽松故可憐。
待得伏菟堪采掘，此翁久矣作飛僊。
留山間種藝十絕·其九
作者：劉克莊
朝代：宋

一卉能令一室香，炎天尤覺玉肌凉。
野人不敢煩天女，自折瓊枝置枕傍。
留山間種藝十絕·其二
作者：劉克莊
朝代：宋

羞與春華艷冶同，殷勤培溉待秋風。
不須牽引淵明比，隨分籬邊要幾叢。
留山間種藝十絕·其五
作者：劉克莊
朝代：宋

歲歲春風花覆牆，摘來紅實亦甘香。
當時若種瑶池本，却恐河清未得嘗。
留山間種藝十絕·其八
作者：劉克莊
朝代：宋

春風滿面喜津津，縱有嗔拳不忍嗔。
尚恐傍觀安注脚，笑他何事與何人。
留山間種藝十絕·其六
作者：劉克莊
朝代：宋

讒言自昔架空虛，薏苡非珠偶似珠。
半夜庭中金屑滿，老夫明日費分疎。
留山間種藝十絕·其四
作者：劉克莊
朝代：宋

蕭艾敷榮各有時，深藏芳潔欲奚爲。
世間鼻孔無憑據，且伴幽窗讀楚辭。
留衣庵
作者：劉克莊
朝代：宋

老子今年五十三，諸方參了又重參。
誰能遠禮文殊佛，且訪顛師海上庵。
畫笥有二粉頭各題一絕·其一
作者：劉克莊
朝代：宋

裕陵臨御始，像祭武襄公。
郜六何爲者，圖形一禁中。
畫笥有二粉頭各題一絕·其二
作者：劉克莊
朝代：宋

高帝開江左，如天有太陽。
迎歸皇太后，放出小流娘。
畫贊
作者：劉克莊
朝代：宋

雖則丹青妙，其如齒髮衰。
遠孫元未識，認作古鍾馗。
畫贊七言一首
作者：劉克莊
朝代：宋

馿加九錫石三品，鳥覩村翁晚節榮。
出有小車扶有杖，前身莫是邵先生。
疊前韻謝元邃
作者：劉克莊
朝代：宋

愈叩新新愈不窮，小儒氣索敢爭雄。
安知太白心腸異，但見曹公口鼻同。
顧我牢愁來澤畔，放君獨步向江東。
他時應制金鑾殿，定有蛾眉妬入宮。
疥癬二首·其一
作者：劉克莊
朝代：宋

髮膚勿毀斯爲孝，疥癬雖微至不仁。
血氣衰無丹換骨，親朋疎恐癩傳人。
裸裎懶對炎凉客，湯熨猶貪閃電身。
臭腐神奇同盡耳，全歸即可見先親。
疥癬二首·其二
作者：劉克莊
朝代：宋

試脫中單肌起粟，俄生點隠狀如沙。
絕憐病叟鷄皮皺，難借靈妃鳥爪爬。
昔號玉人曾美晳，今成鐵漢已頑麻。
戲衫脫了無覊束，縱見三公手懶叉。
病中九首·其一
作者：劉克莊
朝代：宋

湯熨兼旬尚未瘳，災生盈滿欲誰尤。
禁中蓮炬頻宣鎖，閤上藜燈幾校讎。
迴嚮真人并大士，變教師冕作離婁。
何時眸子重清朗，短策隨身處處遊。
病中九首·其三
作者：劉克莊
朝代：宋

褚公真蹟勝頑碑，曾向三茅快覩之。
一自偏盲常面壁，甚貪小楷廢臨池。
麤如太尉書薑字，俚若蒿師唱月詩。
老去無詞并惡札，感今懷昔不勝悲。
病中九首·其二
作者：劉克莊
朝代：宋

捲五紅雲一朵邊，抽身偶在衆賢先。
鶴歸鄉倏三千歲，馬老人酬八百錢。
雅嘆蒙蒙徒仰視，騷稱皦皦者難全。
殷勤寄謝文房友，願未來生再結緣。
病中九首·其五
作者：劉克莊
朝代：宋

炎官扇虐甚炰烹，忽聽簷聲病思清。
白露降餘天氣肅，碧雲合處暮愁生。
一秋藥裹相料理，百歲書窗幾暗明。
他日汗青無事業，惟詩猶可竊虛名。
病中九首·其六
作者：劉克莊
朝代：宋

隆乾先緒微如綫，負荷常憂力量輕。
已矣學農并學圃，非惟慙長亦慙卿。
沂源昔□漸師友，尚齒今誰問。
病中九首·其四
作者：劉克莊
朝代：宋

鴉叫方知日出東，起瞻宇宙尚朦朧。
空花久已參諸老，巖電何須似阿戎。
乍可一燈虛室白，絕勝千炬火城紅。
癡人苦愛清凉散，道是肝家熱上攻。
病中雜興五言十首·其一
作者：劉克莊
朝代：宋

鐵筆俱牽動，金臺總去登。
老僧不出院，挂起一枝藤。
病中雜興五言十首·其一〇
作者：劉克莊
朝代：宋

跌蕩四千首，流行宇宙間。
國風幾曾熄，聖筆不能刪。
病中雜興五言十首·其七
作者：劉克莊
朝代：宋

蒙叟云聃死，當時有吊賓。
始知關尹子，迂誕誑愚人。
病中雜興五言十首·其三
作者：劉克莊
朝代：宋

烏寺迎巖主，螭坳起澗翁。
也須留幾箇，相伴聽松風。
病中雜興五言十首·其九
作者：劉克莊
朝代：宋

向來春帖子，殘膏罥蛛絲。
無復秦郎思，聊吟党進詩。
病中雜興五言十首·其二
作者：劉克莊
朝代：宋

皓素應難染，玄纁未易迎。
只宜大牀卧，或命小車行。
病中雜興五言十首·其五
作者：劉克莊
朝代：宋

鰲頂來差晚，龍髯去莫攀。
不能從襄野，只合殉橋灣。
病中雜興五言十首·其八
作者：劉克莊
朝代：宋

柳七葬淮頭，營妓歲瀝酒。
不知花翁墳，有人擘紙否。
病中雜興五言十首·其六
作者：劉克莊
朝代：宋

佛以滅爲樂，觀身等一漚。
如何盧行者，鎔鐵護枯髏。
病中雜興五言十首·其四
作者：劉克莊
朝代：宋

李廣飛將軍，世南行秘書。
乃知數寸管，不及丈二殳。
病後訪梅九絕·其一
作者：劉克莊
朝代：宋

夢得因桃數左遷，長源爲柳忤當權。
幸然不識桃并柳，却被梅花累十年。
病後訪梅九絕·其七
作者：劉克莊
朝代：宋

一聯半首致魁台，前有沂公後簡齋。
自是君詩無警策，梅花窮殺幾人來。
病後訪梅九絕·其三
作者：劉克莊
朝代：宋

區區毛鄭號精專，未必風人意果然。
犬彘不吞舒亶唾，豈堪與世作詩箋。
病後訪梅九絕·其九
作者：劉克莊
朝代：宋

菊得陶翁名愈重，蓮因周子品尤尊。
後來誰判梅公案，斷自孤山迄後村。
病後訪梅九絕·其二
作者：劉克莊
朝代：宋

先生歲晚被人疑，梅畔渾無一字詩。
明月清風愁併案，野花啼鳥怕隨司。
病後訪梅九絕·其五
作者：劉克莊
朝代：宋

老子無糧可禦冬，强鳴饑吻和寒蛩。
舍南舍北花如雪，止嚥清香飽殺儂。
病後訪梅九絕·其八
作者：劉克莊
朝代：宋

春信分明到草廬，呼兒沽酒買溪魚。
從前弄月嘲風罪，即日金雞已赦除。
病後訪梅九絕·其六
作者：劉克莊
朝代：宋

與梅交絕幾星霜，瞥見南枝喜欲狂。
便欲佩壺携鐵笛，爲花痛飲百千場。
病後訪梅九絕·其四
作者：劉克莊
朝代：宋

和靖林間欬嗽時，一邊覓句一邊饑。
而今始會天公意，不惜功名只惜詩。
病起
作者：劉克莊
朝代：宋

不求玉杵杵，不要水銀銀。
但祝未來世，長爲無病人。
病起
作者：劉克莊
朝代：宋

病起登樓怯曉風，愛他殘雪映前峯。
傍人休問何郎瘦，不見梅花過一冬。
病起
作者：劉克莊
朝代：宋

病起龍鍾怯負犁，劣能扶杖視蔬畦。
罷休自笑同芻狗，老去君當恕木雞。
孤鶴驚飛沙苑箭，群烏嗔借上林棲。
終須覓箇安巢處，萬疊青山繚碧溪。
病起五首·其一
作者：劉克莊
朝代：宋

躬圭寶箑俱藏起，出入惟消笠與簑。
農說雨暘差有準，客談間諜易傳訛。
豐年海熟田尤熟，聖代朝和野亦和。
縱使大寒并大暑，小車時出至行窩。
病起五首·其三
作者：劉克莊
朝代：宋

小窗不復聽吾伊，時有蛩聲出吻悲。
曲宴無歌賡太液，中痟止酒飲華池。
誰將曉雪堆新鬢，自撥寒灰鍛近詩。
未敢熱瞞同社友，草鞋尚欲遠尋師。
病起五首·其二
作者：劉克莊
朝代：宋

鬻文賣賦今能幾，窮薄常因病折磨。
寧作地仙事思邈，不教天女惱維摩。
乞骸幸已逃空谷，養氣難於塞决河。
豈是先生老而健，修方多更閲醫多。
病起五首·其五
作者：劉克莊
朝代：宋

越境迎醫伎又窮，殘骸奉施與天公。
外庭幸際清明始，內障如囚黑暗中。
貝葉今難開隻眼，薰絃昔忝和重瞳。
暮年膝上惟文度，常挈書燈伴乃翁。
病起五首·其四
作者：劉克莊
朝代：宋

百歲將闌猛省驚，六根不足可憐生。
古人使祝爲祈死，叔世無人弔失明。
昔捱殘更羞渴睡，今當清晝要扶行。
時於夢裏瞻星斗，愁絕鄰鷄腷膊聲。
病起十首·其一
作者：劉克莊
朝代：宋

架帙縱橫硯有埃，先生久不至山齋。
散花魔已降摩詰，裹飯人誰訪子來。
又與杜康絕交矣，併疎毛穎少恩哉。
幾時真得金篦力，書債重償酒禁開。
病起十首·其一〇
作者：劉克莊
朝代：宋

有粟二囷書數厨，一生受用小規模。
要令後裔師吾儉，不願多財使爾愚。
旋作續書傳福畤，偶成小楷付官奴。
自慙未至韓公地，老語諄譫謾勸符。
病起十首·其七
作者：劉克莊
朝代：宋

酒戶詩壇聊爾耳，也吟唧唧醉陶陶。
鯨魚翡翠兼羣體，蜾蠃螟蛉視二豪。
京洛飲徒煩借問，江湖社友謬推高。
可憐小杜醺酣者，浪許詩人僕命騷。
病起十首·其三
作者：劉克莊
朝代：宋

未縱心年乞退休，年垂八十更何求。
相方好事下白屋，帝豈無人記玉樓。
綬未必爲翁子福，扇安能障彥回羞。
吾詩絕似淵明誄，莫遣他人弄筆頭。
病起十首·其九
作者：劉克莊
朝代：宋

變風而下世無詩，幼學西崑壯恥爲。
老去僅名小家數，向來曾識大宗師。
百年不覺皤雙鬢，一字誰能斷數髭。
誠叟放翁幾曾死，著鞭萬一許肩隨。
病起十首·其二
作者：劉克莊
朝代：宋

薄有桑麻在北溪，輜車懸了駕雞栖。
專房安得莫愁妾，同穴除非法喜妻。
羢掛屋梁聊藉草，螢穿窗隙勝然藜。
謝公虛下聞箏淚，輸與劉伶醉似泥。
病起十首·其五
作者：劉克莊
朝代：宋

有四宜休七不堪，豈容華皓尚癡貪。
固難唐突耆英社，尚可追攀老學庵。
酷嗜蟹螯聊自酌，高懸麈尾共誰談。
吾聞多壽常多辱，伯始何須飲菊潭。
病起十首·其八
作者：劉克莊
朝代：宋

暮年字字費冥搜，少作如山棄不收。
作美新文生失節，留封禪草死包羞。
懷中探錦都無幾，身後懸金未易求。
懊恨新來剛制酒，世間何物可澆愁。
病起十首·其六
作者：劉克莊
朝代：宋

昔與諸賢共造廷，如風吹絮浪飄萍。
溘先忽忽同晨露，殿後暉暉獨曙星。
未肯肩隨金谷友，幸留面見草堂靈。
伯倫舊與吾通譜，欲往從之喚不醒。
病起十首·其四
作者：劉克莊
朝代：宋

亹亹清談猶可聽，星星短髮不禁搔。
昔如八駿走千里，今似九牛亡一毛。
吟苦都忘年事老，寢酣始悟早朝勞。
箕山只在人間世，堯大如天未易逃。
病起夜坐讀書一首
作者：劉克莊
朝代：宋

蜀劑十杯扶胃氣，南烹一筯忍饞涎。
病梨雖以樵賀廢，壽櫟翻因擁腫全。
已脫坡翁赤猴月，併逃謝傅白雞年。
新凉尚起親燈興，誰道過時已悍堅。
病起窺園十絕·其一
作者：劉克莊
朝代：宋

夜起飯牛薄暮舂，古人既老始明農。
殘年尚欲勤東作，未肯將身旁瘦筇。
病起窺園十絕·其一〇
作者：劉克莊
朝代：宋

雲裏金烏瞥見些，屋山鵲語亦查查。
侵晨掃徑開籬戶，童子知翁出看花。
病起窺園十絕·其七
作者：劉克莊
朝代：宋

病來豈有力迎緩，耄及已將家付康。
幹蠱久勞小兒子，探丸未遇大醫王。
病起窺園十絕·其三
作者：劉克莊
朝代：宋

青帝施恩野老家，分張紅白乞年華。
安知巽二無斟酌，吹盡先生一架花。
病起窺園十絕·其九
作者：劉克莊
朝代：宋

花外小車時出遊，有佳風月亦登樓。
水晶宮與人間相，把乞先生未點頭。
病起窺園十絕·其二
作者：劉克莊
朝代：宋

謬叨虛奬每慙顔，奇字新經未一斑。
除却騎馿搜句外，了無些子似鍾山。
病起窺園十絕·其五
作者：劉克莊
朝代：宋

經月龍鍾少下床，土花上壁笋穿牆。
不知老去無筋力，猶自支吾探海棠。
病起窺園十絕·其八
作者：劉克莊
朝代：宋

姑山糠粃鑄堯舜，鐵拐刀圭度呂鍾。
結裹諸君成禹孟，可能不是老夫功。
病起窺園十絕·其六
作者：劉克莊
朝代：宋

久匣菱花懶一窺，都忘挾彈洛陽時。
若非病起臨池水，白盡鬚眉不自知。
病起窺園十絕·其四
作者：劉克莊
朝代：宋

一陣狂風吹彩雲，猩紅萬點落繽紛。
人間無處堪翻訴，說向天公似不聞。
癸丑記顔
作者：劉克莊
朝代：宋

放逐歸來寂寞濱，顛毛雪色面皮皴。
怪奇昔有觀邕者，老醜今無看玠人。
一枕喚回將覺夢，三薰惜取已來身。
繡裳蟬冕叢憂愧，得似先生折角巾。
癸卯上元即席次楊使君韻二首·其一
作者：劉克莊
朝代：宋

初陽收久雨，淳祐第三春。
聊與衆行樂，稍欣農食新。
俱蒙青帝力，莫問紫姑神。
座上遨頭作，流傳遍郡人。
癸卯上元即席次楊使君韻二首·其二
作者：劉克莊
朝代：宋

縱觀姑遊目，殷憂欲碎心。
馬嘶淮祲惡，鵑叫蜀冤深。
玉座方停箸，椒塗亦脫簪。
好爲諫臣論，莫作醉翁吟。
癸水亭觀荷花一首
作者：劉克莊
朝代：宋

執熱屏人事，偃卧慵巾裳。
過門二三友，失喜跣下床。
鳴騶出華陌，聯轡遵野塘。
崇軒俯萬荷，濯濯涵波光。
都忘瘴海中，疑墮玉井傍。
遠無膏粉氣，近有冰雪凉。
製葉可以衣，采菂可以嘗。
離騷譜靈草，品爾列衆芳。
似曾識三閭，安肯肖六郎。
詞人更儇薄，比詠猶妃嬙。
曷不觀茲華，意色和而莊。
風吹月露洗，豈若冶與倡。
衆方慕絕艷，誰能參微香。
余詩縱枯淡，一掃時世粧。
登城五首·其一
作者：劉克莊
朝代：宋

尉佗故秦吏，堪執酇侯鞭。
箕踞問使者，吾方帝孰賢。
登城五首·其三
作者：劉克莊
朝代：宋

漢人稱勁粵，累世不加兵。
狂卒纔三百，如何便縋城。
登城五首·其二
作者：劉克莊
朝代：宋

已作南夷長，那爲北面臣。
未忘真定冢，畢竟是華人。
登城五首·其五
作者：劉克莊
朝代：宋

郭外皆鯨浸，區中等螘窠。
若無西鴈翅，客子奈愁何。
登城五首·其四
作者：劉克莊
朝代：宋

漫費人蒸土，常如物潰堤。
傍疑爲息壤，下恐有蟠泥。
發嶽市三首·其一
作者：劉克莊
朝代：宋

嶽下無耆老，何從訪舊聞。
不知紫巖墓，更隔幾重雲。
發嶽市三首·其三
作者：劉克莊
朝代：宋

昔者監香火，今焉裂芰荷。
祝融應冷笑，還肯再來麽。
發嶽市三首·其二
作者：劉克莊
朝代：宋

明仲竄蠻煙，欽夫棄盛年。
空令後死者，有淚滴遺編。
發枕峰
作者：劉克莊
朝代：宋

蒼頭奉辟書，嚴裝犯蕭辰。
豈不謀出處，歲儉水菽貧。
曛黑投山中，明發趨江濱。
漁父隠者歟，葉舟方垂緡。
相逢飄然逝，似笑來往頻。
白鷗我同盟，青山吾故人。
即之欲與言，邈若不可親。
昔迎歸軒喜，今見行橐嗔。
素願悵未諧，抱慙終此身。
先賢遠志喻，千載猶如新。
發湘潭驛寄府公
作者：劉克莊
朝代：宋

走本山中人，感激趨燕臺。
謬辱弓旌招，愧乏謀議陪。
先生如春風，盎然噓陳荄。
曉入開玉帳，夕話扃鈴齋。
下榻驚一府，撰杖窮千崖。
豈曰君畜伋，實惟子視回。
歲晚謀北轅，凄其難爲懷。
欲言先菀結，既决猶徘徊。
是日戒行李，送者皆鄒枚。
兵厨遺珍餉，祖席羅寶釵。
下令許卜夜，寧畏街鼓催。
詰旦枉牙纛，山亭陳金罍。
都人如堵牆，謂我何榮哉。
未聞從事去，親致元戎來。
繾綣談至夜，霜月照露苔。
長跪抱馬足，離緒焉能裁。
麗譙落天杪，悵望空倚桅。
昔人死知己，骨朽名不埋。
公有管樂姿，愚非溫石才。
他時倘後凋，安敢忘栽培。
發臨川
作者：劉克莊
朝代：宋

始予丱角來，家君綰銅墨。
縣齋多休暇，縣圃足戲劇。
雖云嗜梨栗，亦頗窺簡冊。
弟妹俱孩幼，親髮方如漆。
後予捧檄至，軒蓋候廣陌。
於時志氣銳，門戶况烜赫。
郡花照席紅，湖柳拂鞍碧。
耆老互問訊，酒餼紛狼籍。
今予挑包過，城郭宛如昔。
高年凋落盡，滿眼少朋識。
管子仕瘴烟，屈叟掩泉穸。
蓽門訪舊師，目闇面黧黑。
買醪與之酌，往事話歷歷。
既生異縣感，遂起故鄉憶。
吾翁墓草深，高堂已斑白。
貧居滫髓空，遠遊溫凊隔。
二季官海濱，女子各有適。
曾不如阿奴，碌碌在母側。
回思盛壯時，去矣復難得。
因成臨川吟，吟罷淚橫臆。
白杜迓客一首
作者：劉克莊
朝代：宋

貧食官倉不自由，强扶衰病坐荒郵。
送迎不是祠官事，偶見青山急下頭。
白湖廟二十韻
作者：劉克莊
朝代：宋

靈妃一女子，瓣香起湄洲。
巨浸雖稽天，旗蓋儼中流。
駕風檣浪舶，翻筋斗韆鞦。
既而大神通，血食羊萬頭。
封爵遂綦貴，青圭蔽珠旒。
輪奐擬宮省，盥薦皆公侯。
始盛自全閩，俄遍於齊州。
靜如海不波，幽與神爲謀。
營卒嘗密禱，山越立獻囚。
豈必如麻姑，撒米人間游。
亦竊笑阿環，種桃兒童偷。
獨於民錫福，能使歲有秋。
每至割穫時，稚耄爭勸酬。
坎坎擊社鼓，嗚嗚纏蠻謳。
常恨孔子沒，豳風不見收。
君謨與漁仲，亦未嘗旁搜。
束晳何人哉，愚欲補前脩。
緬懷荔臺叟，紀述惜未周。
他山豈無石，可以礱且鎪。
吾老毛穎禿，安能斡萬年。
白雲庵
作者：劉克莊
朝代：宋

太行以北海豐南，我與梁公各有慙。
兒五十餘親八十，可堪來宿白雲庵。
白鶴故居
作者：劉克莊
朝代：宋

天稔中原禍，朝分黨部爭。
當年誰宰相，此地著先生。
故國難歸去，新巢甫落成。
如何鯨浸外，更遣打包行。
白鹿寺
作者：劉克莊
朝代：宋

歲晚霜林落葉稠，携家來作鹿門遊。
偈言恍似前生說，詩稾猶煩侍者收。
身上征衫拋未得，山中靈藥採無由。
十年不獨行人老，入定高僧白盡頭。
皇女周漢國端孝公主挽詩二首·其一
作者：劉克莊
朝代：宋

孝謹親顔悅，端嚴婦德修。
鵲橋猶紀節，鸞扇忽驚秋。
魯筆王姬卒，湘弦帝子愁。
願言寬聖抱，已返蘂宮游。
皇女周漢國端孝公主挽詩二首·其二
作者：劉克莊
朝代：宋

甥館恩通內，妃塋詔卜鄰。
來應自仙佛，去尚戀君親。
望送龍綃濕，封崇鶴表新。
不能秉彤管，羞愧作詞臣。
盜發蔡端明墓一首和竹溪韵
作者：劉克莊
朝代：宋

忠惠松楸過者欽，誰知藏伏禍機深。
英魂久向茲埋玉，佛面今爲汝削金。
下馬三號空抆淚，磔蟇萬段亦甘心。
邇來野外無全塚，謾使閑人憤滿襟。
盤龍欒大
作者：劉克莊
朝代：宋

豪傑爭鵝炙，神仙食馬肝。
豈知有薇蕨，布滿首陽山。
目疾一首
作者：劉克莊
朝代：宋

疾起自肝家，眵昏認物差。
昔如虹貫日，今隔霧看花。
暝鵲驚飛匝，凉蟾瞥露些。
廟堂見章奏，應笑字欹斜。
目痛一月未愈自和前九首·其一
作者：劉克莊
朝代：宋

開之則新生犢，閉之則入定僧。
有時起瞻斗極，有時遥望觚稜。
目痛一月未愈自和前九首·其七
作者：劉克莊
朝代：宋

靜中面壁打坐，倦後拋書投床。
認自家一尺棰，管渠儂萬丈光。
目痛一月未愈自和前九首·其三
作者：劉克莊
朝代：宋

隘矣匹夫疾視，鄙哉主父倒行。
止酒看花濺淚，吹燈見月羞明。
目痛一月未愈自和前九首·其九
作者：劉克莊
朝代：宋

乍可頻看短劍，渠肯高張長檠。
已與鷗盟浩蕩，都忘鵠立通明。
目痛一月未愈自和前九首·其二
作者：劉克莊
朝代：宋

悔名草木鳥獸，住校亥豕魯魚。
識字惹客問字，懶書怕人索書。
目痛一月未愈自和前九首·其五
作者：劉克莊
朝代：宋

鬚眉似是綺皓，耳目已非曠婁。
受明上座頂禮，視彼老公血讐。
目痛一月未愈自和前九首·其八
作者：劉克莊
朝代：宋

朱顔無藥能駐，白髮緣愁許長。
昏昏枉讀萬卷，蹙蹙起瞻四方。
目痛一月未愈自和前九首·其六
作者：劉克莊
朝代：宋

耄及歲不我與，眼空吾誰適從。
蒙叟達觀鵬鷃，子雲自視蛇龍。
目痛一月未愈自和前九首·其四
作者：劉克莊
朝代：宋

無復燃藜照向，徒以親燈觀符。
掩卷嫌收穢史，絕纓罵玄老奴。
目眚
作者：劉克莊
朝代：宋

一秋窗下少書聲，目眚纏綿久未平。
大德三麻如昨日，善和千卷付來生。
聃兮雖視如無見，藉也於心固不盲。
吹却殘燈拋蠹簡，擁衾危坐待天明。
目眚
作者：劉克莊
朝代：宋

日啖荔枝三百顆，不知天罰一隻眼。
異哉野老白露團，烈於貴人寒食散。
目眚六言一首
作者：劉克莊
朝代：宋

暮年因耽黄卷，雙瞳不省盲如。
來生願爲蒼頡，四目造鳥跡書。
相法一首
作者：劉克莊
朝代：宋

姑射仙風肌似雪，盧郎鬼質面如藍。
不勞鑒裁分妍醜，但覽丰標辨聖凡。
真州北山
作者：劉克莊
朝代：宋

憶昔胡兒入控弦，官軍迎戰北山邊。
笳簫有主安新葬，蓑笠無人墾廢田。
兵散荒營吹戍笛，僧從敗屋起茶煙。
遥憐鍾阜諸峯好，閑鎖行宮九十年。
真母吳氏挽詞二首·其一
作者：劉克莊
朝代：宋

系出自華宗，來嬪隠約中。
貧能安苦節，貴愈積陰功。
立志如歐母，生兒似富公。
如聞新窆處，神告在溪東。
真母吳氏挽詞二首·其二
作者：劉克莊
朝代：宋

族昔多名壻，今觀子更奇。
他年槐樹讖，早歲柏舟詩。
割股延姑壽，抽簪活衆饑。
事皆堪入史，何必墓傍碑。
真珠花
作者：劉克莊
朝代：宋

匝地無人管，逢春作意開。
得非迴合浦，又似下瑶臺。
點點垂鮫淚，纍纍奪蚌胎。
主君休愛惜，曾累伏波來。
真隠寺
作者：劉克莊
朝代：宋

出郭斜陽已在山，夜深乘月到江干。
奴敲小店牢扃戶，僧借虛堂徑掛單。
駭浪急回因膽薄，逆風小住爲心寬。
投床一枕瀟湘夢，無柰霜鐘苦喚殘。
短章二首·其一
作者：劉克莊
朝代：宋

少日喜累句，暮年多短章。
假令重盛壯，展拓不能長。
短章二首·其二
作者：劉克莊
朝代：宋

衰殘齒易宿，陳腐意難新。
安知癡老子，非復舊詞臣。
石塘感舊十絕·其一
作者：劉克莊
朝代：宋

浮空紫氣何須爾，度世金丹豈有之。
函谷不煩關尹出，城南莫遣樹精知。
石塘感舊十絕·其一〇
作者：劉克莊
朝代：宋

久作遼天獨鶴飛，鏡鸞餘念尚依依。
荒山野水蘇溪路，愁絕鰥翁挈影歸。
石塘感舊十絕·其七
作者：劉克莊
朝代：宋

三塋相望一牛鳴，來掃新松百感生。
季札旋封丘哭墓，晉人謬謂聖忘情。
石塘感舊十絕·其三
作者：劉克莊
朝代：宋

沈郎院閉綵雲收，寂寞秋花拆樹頭。
留取斷絃來世續，此生長抱百年愁。
石塘感舊十絕·其九
作者：劉克莊
朝代：宋

中軍晚歲甥辭去，左相今朝客不來。
看取少林誠長老，死生林下伴寒齋。
石塘感舊十絕·其二
作者：劉克莊
朝代：宋

鹿門陳迹有餘哀，猶記龐公返自崖。
行到當時相送處，不知老淚自何來。
石塘感舊十絕·其五
作者：劉克莊
朝代：宋

鬢邊雪映眼中花，更閲人間幾歲華。
丁未老人開七秩，尚携雞絮到君家。
石塘感舊十絕·其八
作者：劉克莊
朝代：宋

禪學年來亦自衰，大叢林屬小闍梨。
寒翁庵子如蝸殻，却有彌天釋住持。
石塘感舊十絕·其六
作者：劉克莊
朝代：宋

光霽丰標今寂滅，靈明根性詎消磨。
夜來一段佳風月，不見堯夫只見窩。
石塘感舊十絕·其四
作者：劉克莊
朝代：宋

比丘會泣別瞿曇，秦失三號吊老聃。
自笑此翁非鐵漢，白頭來此哭同參。
石竺山二十詠·其一
作者：劉克莊
朝代：宋

曾瞞張茂先，亦誑關尹喜。
嗟余雙眼白，任汝半空紫。
石竺山二十詠·其一〇
作者：劉克莊
朝代：宋

慈悲乳孫叔，恭敬侍小顛。
煩君常警邏，老子□□□。
石竺山二十詠·其一一
作者：劉克莊
朝代：宋

自饑猶可忍，民饑誰惻隠。
吾評首陽薇，不若石竺笋。
石竺山二十詠·其一七
作者：劉克莊
朝代：宋

海島五百士，劉郎廬亦深。
不似阿羅漢，神通無處尋。
石竺山二十詠·其一三
作者：劉克莊
朝代：宋

汞可點爲金，鐵可浸爲銅。
勿使鍾官知，一朝比仙童。
石竺山二十詠·其一九
作者：劉克莊
朝代：宋

此爲何處所，滿目是瓊瑰。
聖人被褐懷，獃漢空手回。
石竺山二十詠·其一二
作者：劉克莊
朝代：宋

聖人稱水哉，晝夜流不息。
東坡如萬斛，南華只五石。
石竺山二十詠·其一五
作者：劉克莊
朝代：宋

惜齒埋之土，何曾願世知。
終爲交趾獻，亦被普賢騎。
石竺山二十詠·其一八
作者：劉克莊
朝代：宋

此來爲佳處，高猶在絕顛。
吾衰中道廢，汝少更加前。
石竺山二十詠·其一六
作者：劉克莊
朝代：宋

嗒然蒙一衲，趺坐不知年。
處處神通現，何須海岸邊。
石竺山二十詠·其一四
作者：劉克莊
朝代：宋

狼來咋吾羊，猩來竊吾酒。
汝爲百獸王，不聞一聲吼。
石竺山二十詠·其七
作者：劉克莊
朝代：宋

點額有墨痕，剖腹無素書。
俗視如頑石，仙騎上太虛。
石竺山二十詠·其三
作者：劉克莊
朝代：宋

恰召陽翁伯，俄徵謝自然。
不知玉樓上，幾箇是詩仙。
石竺山二十詠·其九
作者：劉克莊
朝代：宋

白公詩酒人，惜也未聞道。
乍可無除書，不可壞丹竈。
石竺山二十詠·其二
作者：劉克莊
朝代：宋

僅可著孤身，何曾有四鄰。
切須留一榻，讓與細書人。
石竺山二十詠·其二〇
作者：劉克莊
朝代：宋

力却帝堯禪，猶爲潁水羞。
似曾洗渠耳，不可飲吾牛。
石竺山二十詠·其五
作者：劉克莊
朝代：宋

吾脚今無力，安能跪鞠躬。
北瞻韓吏部，南仰狄梁公。
石竺山二十詠·其八
作者：劉克莊
朝代：宋

元不識死活，偶然逢二仙。
昔與牧奴戲，今饒國手先。
石竺山二十詠·其六
作者：劉克莊
朝代：宋

乍見作飛勢，細聽無唳聲。
雪翎差髣髴，丹頂不分明。
石竺山二十詠·其四
作者：劉克莊
朝代：宋

聞說均州景，而今涴戰塵。
應隨黑殺帝，避地肯來閩。
石虎禮佛圖
作者：劉克莊
朝代：宋

一虎雖兇暴，其尊孔釋同。
矯情饋夫子，合爪禮澄公。
石鼓
作者：劉克莊
朝代：宋

石鼓名天下，州庠畫不如。
古祠猶漢舊，石刻半唐餘。
翠巘供憑几，寒江照讀書。
恨余非楚産，來借一房居。
破陣曲
作者：劉克莊
朝代：宋

黄旗一片邊頭迴，兩河百郡送款來。
至尊御殿受捷奏，六軍張凱聲如雷。
元戎劍履雲臺上，麾下偏禆皆將相。
腐儒筆力尚跌宕，燕山之銘高十丈。
硯
作者：劉克莊
朝代：宋

圓眼珠單顆，方穿玉一漥。
寶如雙白璧，草了十黄麻。
碧波亭
作者：劉克莊
朝代：宋

了却文書上馬遲，白蘋洲畔有心期。
斜陽忽到傳觴處，落盡梨花啼子規。
碧溪草堂六言二首·其一
作者：劉克莊
朝代：宋

雖無百官宗廟，薄有先人田廬。
子云飯疏飲水，通也彈琴著書。
碧溪草堂六言二首·其二
作者：劉克莊
朝代：宋

素隠非君子志，獨樂豈賢者心。
邀陶陸投蓮社，放山王入竹林。
示兒
作者：劉克莊
朝代：宋

瓜芋村邊一畝宮，閉門不復問窮通。
生羞奏技伶人裏，死怕標名狎客中。
講學有誰明太極，吟詩無路和薰風。
身今老矣空追悔，但祝吾兒勿似翁。
示同志
作者：劉克莊
朝代：宋

旋入洛中新保社，稍增汾曲舊田廬。
市朝幸免髠鉗我，尸祝何煩俎豆予。
靜看芭蕉身不實，健忘椰子腹無書。
故人遠致郫筒餉，待約鄰翁共破除。
示同志一首
作者：劉克莊
朝代：宋

滿身秋月滿襟風，敢歎栖遲一壑中。
除目解令丹竈壞，詔書能使草堂空。
豈無高士招難出，曾有先賢隠不終。
說與同袍二三子，下山未可太匆匆。
示寶上人
作者：劉克莊
朝代：宋

昔尋老岳到庵西，岳死庵空路已迷。
師舉舊詩余不記，茫然恐是夢中題。
示强甫
作者：劉克莊
朝代：宋

昔受浮丘伯密傳，駸駸轅固伏生年。
試橫牧笛花間飲，勝著朝冠柏下眠。
天上錦袍曾奪得，山中石硯又磨穿。
生來羞舐淮南鼎，且戲塵寰作地仙。
示沂孫
作者：劉克莊
朝代：宋

過去光陰電莫追，鏡中非復舊鬚眉。
已拚眸子難重朗，猶幸心官可苦思。
太極旋闓無極義，極玄更有又玄詩。
此篇若問何人作，向道山中老古錐。
示畫者
作者：劉克莊
朝代：宋

眉宇巑岏鬢禿殘，愧君模寫向冰紈。
削瓜古有形相肖，擲果今無衆聚觀。
且可夷猶狎鷗鷺，不消夭矯比龍鸞。
去爲將相開生面，莫貌山翁骨相寒。
示觀老
作者：劉克莊
朝代：宋

住山仍黑瘦，瓶錫極蕭然。
頂髮千莖雪，跏趺一縷煙。
禪堪拈出衆，詩亦長於前。
燒盡西窗燭，相看各不眠。
祁陽縣
作者：劉克莊
朝代：宋

入境少人煙，寒江碧際天。
小留因買石，久立待呼船。
笛起漁汀上，鷗飛縣郭前。
若無州帖至，令尹即神仙。
祁陽道中
作者：劉克莊
朝代：宋

昨過知岑寂，重來况雪天。
人居雞柵裏，路在鳥巢邊。
草市開還閉，茅山斷復連。
瀟江清似鏡，悔不問歸船。
祝英臺近
作者：劉克莊
朝代：宋

雨悽迷，風料峭。情緒被花惱。白白紅紅，滿地無人掃。可堪解佩盟寒，墜樓命薄，更杜宇、枝頭閒煼。綠陰繞。青帝結束匆匆，轉眼朱明了。怕與春辭，茗艼玉山倒。後期覺做明年，春年年好，卻不道、明年人老。
神君歌十首·其一
作者：劉克莊
朝代：宋

幽明雖異趣，追遠豈殊哉。
隠隠聞簫鼓，神君尚冢回。
神君歌十首·其一〇
作者：劉克莊
朝代：宋

鼕鼕街鼓動，寂寂市聲稀。
祭罷社人散，老巫懷肉歸。
神君歌十首·其七
作者：劉克莊
朝代：宋

往昔揚州市，神仙愛夜游。
夜來燈與月，不忝小揚州。
神君歌十首·其三
作者：劉克莊
朝代：宋

樵蘇出林看，士女擁途迎。
要識神通趣，年年此際晴。
神君歌十首·其九
作者：劉克莊
朝代：宋

亂離無醉者，有則以爲祥。
慙愧生平世，人人在酔鄉。
神君歌十首·其二
作者：劉克莊
朝代：宋

草市魚蝦賤，園家芋栗肥。
一城空巷出，萬燭送神歸。
神君歌十首·其五
作者：劉克莊
朝代：宋

武當并灌口，聞說燬於兵。
獨有東南遠，人神尚太平。
神君歌十首·其八
作者：劉克莊
朝代：宋

泮渙舞雩樂，懽呼祀蜡忙。
且記童子咏，莫管國人狂。
神君歌十首·其六
作者：劉克莊
朝代：宋

村樂殊音節，蠻謳欠雅馴。
老儒無酌獻，歌此送迎神。
神君歌十首·其四
作者：劉克莊
朝代：宋

狙裹周公服，優蒙孫叔冠。
無論騃兒女，神亦被渠瞞。
祺山院
作者：劉克莊
朝代：宋

昔日祺山院，今惟認土丘。
有僧逃債去，無主施錢修。
野叟樵難禁，巖僊弈未休。
何須悲幻境，佛比作浮漚。
禊亭
作者：劉克莊
朝代：宋

年年春草上亭基，父老猶能說左司。
寂寞當時修禊處，一間老屋兩殘碑。
禋霈進封一首
作者：劉克莊
朝代：宋

忽得中都訊，綸言下玉墀。
名爲開國子，實類出家兒。
不記操麻卷，猶堪譜荔枝。
吾方抽手扳，穀璧欲安施。
福州道山亭
作者：劉克莊
朝代：宋

絕頂煙開霽色新，萬家臺觀密如鱗。
城中楚楚銀袍子，來讀曾碑有幾人。
禽言九首·姑惡
作者：劉克莊
朝代：宋

有鳥有鳥林間呼，聲聲句句唯怨姑。
夜挑錦字嫌眠懶，晨執帨巾嗔起晚。
老人食性尤難準，冰天求魚冬責笋。
爺娘錯計遣嫁夫，悔不長作閨中姝。
新婦新婦牢記著，人生百年更苦樂。
他時堂上作阿家，莫教新婦云姑惡。
禽言九首·婆餠焦
作者：劉克莊
朝代：宋

阿婆八十雙鬢皤，屑麥爲餠將奉婆。
小家新婦拙烹調，不覺鐺熱令餠焦。
高堂日晏婆停筯，小姑訶婢郎譴婦。
新婦歛手前謝過，別就熱鐺翻一箇。
禽言九首·布穀
作者：劉克莊
朝代：宋

牆壁雖有勸農文，不如禽語尤殷勤。
春泥滑滑陂水滿，晨出下秧薄暮返。
烏呼三農養一兵，汝曹努力勿惰耕。
朱門日高眠未起，却嫌布穀聲聒耳。
禽言九首·接客
作者：劉克莊
朝代：宋

向來客至投轄留，而今避客如避仇。
山禽儆我似有理，何不握髮更倒屣。
禽兮禽兮汝豈知，人生衰旺各有時。
主人老病客勿怪，爨冷樽空無管待。
禽言九首·提葫蘆
作者：劉克莊
朝代：宋

朝愁暮愁愁不已，生爲愁人死愁鬼。
百禽唯爾尤可喜，勸我移住醉鄉裏。
劉伶畢卓善自謀，生前死後不識愁。
禽言九首·杜鵑
作者：劉克莊
朝代：宋

門前客勸不如住，樹頭鳥勸不如去。
廷尉重來客又集，丞相欲去門人泣。
客誤主人固不少，哀哉人有不如鳥。
禽言九首·脫布袴
作者：劉克莊
朝代：宋

貴家紈袴金梭織，貧家布袴纔蔽膝。
半夜打門持文書，脫袴貰酒待里胥。
何時贖袴要禦寒，亦爲官掩催租瘢。
禽言九首·行不得哥哥
作者：劉克莊
朝代：宋

羊腸汝尚行不得，而况汝兄脚無力。
何曾知有陟岡詩，聲聲叫兄不容釋。
四達之逵如掌平，井廩危道慎無行。
禽鳥微類猶有情，鼻亭公豈不愛兄。
禽言九首·郭公
作者：劉克莊
朝代：宋

郭公郭公曾君國，魂化爲鳥憾未釋。
滿目山河屬別人，舊時宮殿歸不得。
更姓改物今千春，歷歷記憶常如新。
郭公蜀帝兩癡絕，自古失國知幾人。
秋夜有懷傅至叔太博父子
作者：劉克莊
朝代：宋

憶昔遊君父子間，高才窮力莫追攀。
讀書衆壑歸滄海，下筆微雲起太山。
幼嗣尚存宗武在，遺文難附所忠還。
荒丘衰草埋雙璧，兀坐空齋涕自潸。
秋思一首
作者：劉克莊
朝代：宋

不覺朱明變素商，螢穿戶牖燕辭梁。
牢愁五鼓尤難睡，薄冷單衣未易當。
誰伴子綦同隠几，亦無法喜共禪房。
殘骸到了猶貪愛，仙聖前頭自炷香。
秋日會遠華館呈胡仲威
作者：劉克莊
朝代：宋

嶺表豈必熱，庚伏頻滂沱。
薄暮辱招要，盆李參瓶荷。
君侯如長松，折節交藤蘿。
奇字識夏鼎，古音彈雲和。
今日素商至，高屋凉意多。
夜清群籟息，已有蛩鳴莎。
人生不飲酒，賢愚同銷磨。
拍手問湘纍，獨醒欲如何。
謬承青眼顧，詎惜蒼顔酡。
客散我亦歸，耿耿看斜河。
秋旱繼以大風即事十首·其一
作者：劉克莊
朝代：宋

雖作堯時擊壤民，田家憂樂尚關身。
抱珠難起龍公睡，走石誰撩颶毋嗔。
秋旱繼以大風即事十首·其一〇
作者：劉克莊
朝代：宋

少耽章句老明農，無意爲文忽自工。
戲作小詩說場圃，細看似可續豳風。
秋旱繼以大風即事十首·其七
作者：劉克莊
朝代：宋

古人一念感而通，不待焚巫祭雨工。
湯反諸身防六事，漢移其咎責三公。
秋旱繼以大風即事十首·其三
作者：劉克莊
朝代：宋

作苦三時逸在冬，安知一簣尚虧功。
愁聞地籟吹羊角，不見天瓢滴馬鬃。
秋旱繼以大風即事十首·其九
作者：劉克莊
朝代：宋

禹功遠矣世猶思，誰穀吾州頼兩陂。
待與閟宮碑歲月，併爲神作送迎詩。
秋旱繼以大風即事十首·其二
作者：劉克莊
朝代：宋

蘋末蕭蕭忽怒飛，松公欲仆竹君欹。
無人委曲鎸風伯，晚稻方花最怕吹。
秋旱繼以大風即事十首·其五
作者：劉克莊
朝代：宋

吳中見說亦枯焦，勺水如金汲路遥。
但有清塵無灑道，不能破塊止鳴條。
秋旱繼以大風即事十首·其八
作者：劉克莊
朝代：宋

老農相戒早輸官，何日爰書得少寬。
明府安知簾外事，路人却見水中瘢。
秋旱繼以大風即事十首·其六
作者：劉克莊
朝代：宋

抱甕區區溉旱苗，忍饑終勝似操瓢。
飲堯井水耕堯野，偶作樵歌亦譽堯。
秋旱繼以大風即事十首·其四
作者：劉克莊
朝代：宋

曾立龍墀忝近臣，深知玉座最憂民。
近傳奎畫蠲租賦，稽首觚稜祝聖人。
秋晚
作者：劉克莊
朝代：宋

江頭落日照平沙，潮退漁舟閣岸斜。
白鳥一雙臨水立，見人驚起入蘆花。
秋暑
作者：劉克莊
朝代：宋

□□七月熱，如焚復似烹。
煉成女媧石，烈甚祖龍坑。
月窟難梯上，天河莫挽傾。
黄昏一陣雨，高枕聽韶聲。
秋望二首·其一
作者：劉克莊
朝代：宋

暮色蒼然上野臺，廢塘尚有數荷開。
望中愛殺城南柳，只怕霜風一夜來。
秋望二首·其二
作者：劉克莊
朝代：宋

舍南舍北種芙蓉，及到秋來次第紅。
自是詩人才思窘，清風明月有何窮。
秋熱憶舊遊二首·其一
作者：劉克莊
朝代：宋

憶昔浮江更涉淮，早秋天氣最佳哉。
塞垣榆落蟬初少，澤國蘆疎鴈已來。
風露入懷詩筆健，關山滿目笛聲哀。
南州九月猶絺綌，縱有清樽底處開。
秋熱憶舊遊二首·其二
作者：劉克莊
朝代：宋

塞上秋光冷似冰，當年豪舉氣憑陵。
打毬不用炎方馬，按獵初調異國鷹。
山寨凄凉聞戍鼓，水村摇落見漁燈。
而今病暍茅簷底，追記猶堪洗鬰蒸。
秋風
作者：劉克莊
朝代：宋

黄葉蕭蕭忽滿街，獨騎瘦馬豫章臺。
莫將宋玉心中事，吹向潘郎鬢畔來。
秘書弟牽玉羔爲壽將以唐律次韵一首
作者：劉克莊
朝代：宋

玉羔直歲詎能神，羝觸堪嗟命不辰。
昔比素絲曾著節，今爲白石且眠春。
同人挾策安能牧，小弟磨刀恐未仁。
六日披裘把竿釣，擬他五羖豈其倫。
秦城
作者：劉克莊
朝代：宋

缺甓殘磚無處尋，當年築此慮尤深。
君王自向沙丘死，何必區區戍桂林。
秦紀
作者：劉克莊
朝代：宋

土廣曾吞九雲夢，民勞因起一阿房。
人皆憐楚三戶在，天獨知秦二世亡。
移居二首·其一
作者：劉克莊
朝代：宋

庭下薔薇樹，花開玉雪毬。
主人明日去，相對似含愁。
移居二首·其二
作者：劉克莊
朝代：宋

鄰曲無還往，何由有別情。
惟應小窗月，長記讀書聲。
程公巖
作者：劉克莊
朝代：宋

石室外甚狹，中廣如毬場。
偉哉鉅麗居，天造無棟梁。
嚴冬既深燠，盛夏尤虛凉。
偶至不忍去，杖屨聊方羊。
人能專此壑，何必政事堂。
先須置禪龕，次第營丹房。
煙霞入几席，塵土麾門牆。
學道縱未得，著書亦可藏。
種柳
作者：劉克莊
朝代：宋

少少旗亭夾道邊，小橋終日水潺湲。
垂楊種後方二尺，惆悵成陰是幾年。
種蓮一首
作者：劉克莊
朝代：宋

姝麗如同産，朱鉛各異施。
吾方參素女，渠自比□□。
穴蟻一首
作者：劉克莊
朝代：宋

穴蟻能防患，常於未雨移。
聚如營洛日，散似去邠時。
斷續緣高壁，周遭避淺池。
誰爲謀國者，見事反傷遲。
空寂院
作者：劉克莊
朝代：宋

院名誰遣稱空寂，入得門來寂又空。
舊有田園官戶占，別無衣鉢老尼窮。
砌傾苔色侵堂上，厨廢炊煙起草中。
或說古碑巢寇寫，栖禽不下似傷弓。
空村
作者：劉克莊
朝代：宋

棄置在空村，浮名豈復論。
因思戎服窄，方悟縕袍尊。
城遠雞司曉，家貧犬守閽。
常憐劉越石，辛苦戍并門。
立春
作者：劉克莊
朝代：宋

綵勝矜時節，其如兩鬢皤。
所欣解餘凍，已覺扇微和。
牧豎眠吹笛，漁翁起曬簑。
土牛蹄角赤，休咎果如何。
立春一首
作者：劉克莊
朝代：宋

又見城門出土牛，雞膚龜手稍和柔。
懶陪內史吟人日，不記靈均降孟陬。
病與風光猶未隔，老逢節序只添愁。
可憐滿鏡星星髮，欲戴春幡却自羞。
立春七首·其一
作者：劉克莊
朝代：宋

古有道人皆朽骨，世無價寶是元身。
天公作意相裨補，又見咸淳第二春。
立春七首·其七
作者：劉克莊
朝代：宋

存五千篇吟筆老，加三百戶贊書新。
官分綵勝簪華髮，僧送烏薪煖曲身。
立春七首·其三
作者：劉克莊
朝代：宋

病添敗絮肌猶凜，老飲新醅力不支。
獨有脾神無恙在，餠如篩大菜如絲。
立春七首·其二
作者：劉克莊
朝代：宋

生後至和嘉祐時，老身猶及見淳熙。
都忘滿鏡星星髮，带了春幡便出嬉。
立春七首·其五
作者：劉克莊
朝代：宋

解凍依然風栗烈，鞭春纔了雨廉纖。
街坊遏密無儺鼓，村落豐登有酒帘。
立春七首·其六
作者：劉克莊
朝代：宋

八十公公三歲兒，一孩一耄總憨癡。
向來畧識童蒙訓，老去惟吟豁達詩。
立春七首·其四
作者：劉克莊
朝代：宋

禪榻惟梅親紙帳，村沽以草塞甆瓶。
老癃頗怪牛頭赤，兒女爭看柳眼青。
立春二首·其一
作者：劉克莊
朝代：宋

恰歸舊隠再逢春，村巷荒涼草沒人。
犬壞園中門作竇，盜規墳上樹爲薪。
官如巫祝難羞賤，家似樵漁敢諱貧。
聞說鄰醅低價賣，病夫一滴未沾脣。
立春二首·其一
作者：劉克莊
朝代：宋

絲切登盤菜，花垂插鬢幡。
老人總無分，回施與諸孫。
立春二首·其二
作者：劉克莊
朝代：宋

今歲春盤始住家，也勝覊旅走天涯。
圃晴菜拆經霜甲，林暖梅飛徧地花。
閑有工夫憂世事，老無勳業惜年華。
近來死盡吟詩者，得句聊從野叟誇。
立春二首·其二
作者：劉克莊
朝代：宋

枯槁蒙膏潤，誰非喜雨人。
兒童翻懊惱，惜不看鞭春。
立春十四韻
作者：劉克莊
朝代：宋

嘉平至孟陬，麗譙春再頒。
齊民撥不開，雜遝來如山。
農家卜休咎，多以觳觫觀。
頗聞舉體赤，其咎爲燥乾。
又云尾角白，亦慮冬祁寒。
吾憊不能耕，對之發長歎。
平生願豐心，雖老猶如丹。
方興西疇務，稍覺南船慳。
展轉夜少眠，嘔噎晨廢餐。
敢望餘糧栖，漸恐拾穗難。
陛下仁如天，役簡稅賦寬。
臨遣皆循良，黜削先饕殘。
一麗丹書內，孰若青史間。
僕方儕民伍，誰爲語縣官。
端午五言三首·其一
作者：劉克莊
朝代：宋

綺紈貴家子，旗鼓少年場。
屢舞衆人醉，鮮粧一國狂。
端午五言三首·其三
作者：劉克莊
朝代：宋

雜遝今觀渡，依稀昔浴沂。
居人空巷出，幾箇詠而歸。
端午五言三首·其二
作者：劉克莊
朝代：宋

士女匆匆散，溪山寂寂然。
龍舟閑似我，閣起向沙邊。
端嘉雜詩二十首·其一
作者：劉克莊
朝代：宋

幅裂常包割地羞，掃平忽雪戴天讎。
穹廬已蹀完顔血，露布新函守緒頭。
端嘉雜詩二十首·其一〇
作者：劉克莊
朝代：宋

全衆回軍未可非，反旗鳴鼓亦兵機。
不知三帥揚鞭際，誰爲君王殿後歸。
端嘉雜詩二十首·其一一
作者：劉克莊
朝代：宋

勢窮斯變變斯通，局面初更便不同。
西北怕他小老子，東南有箇太平翁。
端嘉雜詩二十首·其一七
作者：劉克莊
朝代：宋

擁旄佩印各榮華，已貴無官可復加。
若不掃門丞相府，必曾養馬侍中家。
端嘉雜詩二十首·其一三
作者：劉克莊
朝代：宋

不妨割肉餧豺狼，和約依然墮渺茫。
未必與吾盟夾谷，且須防彼劫平凉。
端嘉雜詩二十首·其一九
作者：劉克莊
朝代：宋

元子置人防壁後，穰侯搜客到車中。
鴆杯定不疑羊傅，匕首何曾害魏公。
端嘉雜詩二十首·其一二
作者：劉克莊
朝代：宋

一番旗鼓建行臺，勇者投軀富輦財。
邊將不消橫草戰，國王祇要撒花回。
端嘉雜詩二十首·其一五
作者：劉克莊
朝代：宋

說向丁男與小姑，各勤耕織了軍需。
莫教塞北同文軌，却爲江南減賦輸。
端嘉雜詩二十首·其一八
作者：劉克莊
朝代：宋

蘇衛滅胡同拜爵，裴韓平蔡亦聯鑣。
祇今光範門前客，太半河陽幕下寮。
端嘉雜詩二十首·其一六
作者：劉克莊
朝代：宋

胡來如鬼去如風，哨騎何曾待棗紅。
峴首一春無使至，興元六月在圍中。
端嘉雜詩二十首·其一四
作者：劉克莊
朝代：宋

蠲除一倍臺符下，權借三分督檄傳。
頼已奪麾耕壟上，不然伏鑕徇軍前。
端嘉雜詩二十首·其七
作者：劉克莊
朝代：宋

萇尤桀點於堅者，勒固姦雄奈虎何。
剩製赭袍添曲蓋，中原假帝不勝多。
端嘉雜詩二十首·其三
作者：劉克莊
朝代：宋

由北圖南有混并，自南取北費經營。
從今束起書生論，噉飯看人致太平。
端嘉雜詩二十首·其九
作者：劉克莊
朝代：宋

倴僝將軍約早回，楚材相國更頻催。
江東將相真如虎，去報胡雛莫過來。
端嘉雜詩二十首·其二
作者：劉克莊
朝代：宋

聞說關河唾掌收，擬爲跛子看花遊。
可憐逸少興公輩，說著中原得許愁。
端嘉雜詩二十首·其二〇
作者：劉克莊
朝代：宋

秺侯世世襲蟬冠，庾氏人人築將壇。
但見門中俱貴盛，誰憐陛下最孤寒。
端嘉雜詩二十首·其五
作者：劉克莊
朝代：宋

少年意氣慕橫行，不覺蹉跎過一生。
便脫深衣籠窄袖，去參留守看東京。
端嘉雜詩二十首·其八
作者：劉克莊
朝代：宋

鞠躬解作華人語，辮髮來持虜帳書。
祇合索綯牽畜狗，不煩伐鼓享鶢鶋。
端嘉雜詩二十首·其六
作者：劉克莊
朝代：宋

鞏洛山川幾過兵，漢家初遣使修陵。
可無神物呵豺虎，直護香煙到柏城。
端嘉雜詩二十首·其四
作者：劉克莊
朝代：宋

不及生前見虜亡，放翁易簀憤堂堂。
遥知小陸羞時薦，定告王師入洛陽。
端明無惰趙公哀詩二首·其一
作者：劉克莊
朝代：宋

憶昔並居封駁地，相期叶力共推車。
慣看東閣批黄敕，同向南衙沮白麻。
高興竟歸安石墅，大疑猶訪魏舒家。
僅存一鑑今亡矣，想見昕朝亦嘆嗟。
端明無惰趙公哀詩二首·其二
作者：劉克莊
朝代：宋

惜身顧影世滔滔，歎息斯人振古豪。
中壘老猶獻封事，三閭去尚作離騷。
無金可遺貧如故，加璧難招節更高。
有淚數行芻一束，若爲飛渡浙江濤。
竹湖李內翰哀詩二首·其一
作者：劉克莊
朝代：宋

鼇頂綸言古，蠅頭諫草忠。
予環猶昨日，賜扇忽秋風。
貌肅深衣叟，官同禿鬢翁。
百年會有別，不料許匆匆。
竹湖李內翰哀詩二首·其二
作者：劉克莊
朝代：宋

自古稀全傳，於今獨重名。
羞蒙彼相力，寧伴此君清。
加璧猶堅卧，搘筇或散行。
過江不大用，汪李兩端明。
竹溪以余得第七孫惠詩次韻一首
作者：劉克莊
朝代：宋

衡門忽有滿堂賓，皆詫瞿聃抱送麟。
懶作柳邊退朝客，寧爲花下弄孫人。
小年置膝尤鍾愛，晚歲含飴當食珍。
吾萬卷書將付汝，勝如制誥水銀銀。
竹溪再和余亦再作·其一
作者：劉克莊
朝代：宋

帝率耆英入社，攀留窮鬼忘年。
華胥國在吾宇，桃花源有別天。
竹溪再和余亦再作·其一〇
作者：劉克莊
朝代：宋

誰能遯而無悶，吾非惡此欲逃。
林下寂寂人少，花間纍纍塚高。
竹溪再和余亦再作·其七
作者：劉克莊
朝代：宋

竹馬恍曾聚戲，金魚從美外觀。
隨柱史青牛易，騎呂仙黄鶴難。
竹溪再和余亦再作·其三
作者：劉克莊
朝代：宋

海潮音入佛耳，薰風句達帝聰。
我已陽喑不語，君無借聽於聾。
竹溪再和余亦再作·其九
作者：劉克莊
朝代：宋

舍車出郊步屧，繫鞋入院不靴。
未妨扶九節杖，似曾踏八花磚。
竹溪再和余亦再作·其二
作者：劉克莊
朝代：宋

老醜難瞞青鏡，純白不生黑絲。
露頂禿鶖堪笑，垂頭病鶴可憐。
竹溪再和余亦再作·其五
作者：劉克莊
朝代：宋

謹守三緘晚嘿，僅含兩齒早衰。
先賢食粥乞米，獃漢炊沙作糜。
竹溪再和余亦再作·其八
作者：劉克莊
朝代：宋

掇英可以忘憂，採薇可以求仁。
忙殺遮西日客，愧死攫白晝人。
竹溪再和余亦再作·其六
作者：劉克莊
朝代：宋

紙帳參梅花觀，銅彜炷柏子香。
適夢游旃檀國，覺來元在禪房。
竹溪再和余亦再作·其四
作者：劉克莊
朝代：宋

薄霧乍舒乍卷，空花是假是真。
昔曾有刮膜者，世豈無明眼人。
竹溪和予喜大淵至二詩復疊前韵·其一
作者：劉克莊
朝代：宋

章子捐書洒埽忙，華軒乃肯過草堂。
知聞敢望回并賜，文獻難徵夏與商。
會有神醫爲刮膜，豈無鄰女肯分光。
聾盲常起於音色，三復聃書檢欲章。
竹溪和予喜大淵至二詩復疊前韵·其二
作者：劉克莊
朝代：宋

力綿恩重老難任，篋有龍綃橐有金。
猶記席前曾見問，安知澤畔自行吟。
吾聞正始聲初吐，子有元和脚可尋。
今大宗師惟閣老，蟬嘶未必不知音。
竹溪惠白鷼三絕·其一
作者：劉克莊
朝代：宋

白雪通身潔，丹砂傅頂紅。
贈余有深意，誌義與閑通。
竹溪惠白鷼三絕·其三
作者：劉克莊
朝代：宋

世有殊尤物，天慳賦詠才。
恨渠生較晚，不及見鄒枚。
竹溪惠白鷼三絕·其二
作者：劉克莊
朝代：宋

鸚鵡鷦鷯賦，鷼寧愧二蟲。
吾衰邊幅窘，姑置小池中。
竹溪生日二首·其一
作者：劉克莊
朝代：宋

兩翁雖老殊精悍，筆力縱橫可掣鯨。
晚各爲農同保社，昔偕謁帝入承明。
不嫌華髮稱遺老，猶冀餘年看太平。
從古文章家鮮繼，弓寮自可主齊盟。
竹溪生日二首·其二
作者：劉克莊
朝代：宋

試把過江人物數，溪翁之外更誰哉。
不爭百草羣芳長，寧殿千花萬卉開。
周廟瑟曾三嘆詠，舜廊琴亦載賡來。
老人高唱兒童和，眼見蟠桃熟幾迴。
竹溪痔後齒痛小詩問訊
作者：劉克莊
朝代：宋

天壽斯文嘿護持，區區二豎莫兒嬉。
炊糜足以留佳客，啖麵賢於聘上醫。
渴見紫芝常入夢，共游黄蘗屢愆期。
溪邊雨過春泥滑，借問門前裹飯誰。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意 太平無象二首 其一
作者：劉克莊
朝代：宋

試聽輿人誦，如何是太平。
有生遂其性，無象得而名。
刁斗三邊靜，鋤耰萬里耕。
毋庸奏奎聚，不必誦河清。
堯豈容知識，文非以色聲。
樵歌殊質俚，未足贊休明。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意 太平無象二首 其二
作者：劉克莊
朝代：宋

治象難言說，風謠採道塗。
太平於此盛，曠古以來無。
腰笛童鞭犢，烹葵婦饁夫。
文如未見者，堯豈可名乎。
禮樂河汾策，衣冠洛社圖。
□□工黼黻，筆力若爲摹。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意 歲寒知松柏 其一
作者：劉克莊
朝代：宋

植物惟松柏，蒼蒼貫四時。
歲雖寒不改，人到老方知。
風籟龍吟冷，冰枝鶴立危。
一株獨青在，萬木後凋誰。
齊寢樵蘇矣，秦宮點涴之。
斧斤尋未已，善保棟梁姿。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意 歲寒知松柏 其二
作者：劉克莊
朝代：宋

松柏無姿媚，平時未易看。
要知渠特操，直待歲隆寒。
塞草枯先白，江楓冷變丹。
凜然友青士，至此識蒼官。
物遁天刑少，人全晚節難。
惟應漆園叟，與蕣合而觀。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·乘月登樓
作者：劉克莊
朝代：宋

越石通身膽，英英管樂儔。
防秋戍孤壘，乘月上高樓。
粉堞齊雲逈，冰輪出海浮。
目中無虜騎，笑裏有邊籌。
梟羯言猶壯，聞雞志未酬。
素娥知往事，猶照麗譙頭。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·五言長城
作者：劉克莊
朝代：宋

五字非容易，鬚曾斷幾莖。
身雖居破屋，人比作長城。
塞北李都尉，江東阮步兵。
偏師攻不下，老將望而驚。
立幟騷壇峻，降旗敵壘平。
可憐秦系輩，淺陋欲爭衡。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·僧敲月下門
作者：劉克莊
朝代：宋

古寺何年廢，松門月似冰。
間然孰爲主，敲者只歸僧。
地僻禪扃寂，天高兔魄升。
周遊何處晚，剝啄有誰譍。
未易分鄰燭，又難上佛燈。
安知無島輩，開戶結詩盟。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·公主嫁單于
作者：劉克莊
朝代：宋

莫愛於公主，情鍾掌上珠。
是誰誤天子，遣嫁與單于。
帝女生而貴，王姬禮亦殊。
竟令乘鳳侶，遠適牧羊奴。
不信和戎者，真能保塞無。
如何丈人行，金絮奉胡雛。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·四更山吐月
作者：劉克莊
朝代：宋

夜境沉沉寂，高城忽四更。
山收霾凈盡，月吐魄初生。
已過三通鼓，猶殘二尺檠。
始疑千嶂合，徐覺半窗明。
顧兔空留照，荒鷄太少情。
應須煩玉斧，缺處更修成。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·圍棋賭墅
作者：劉克莊
朝代：宋

安石心夷曠，難將淺見窺。
能拚百弓墅，只賭一枰棋。
苻虜投鞭急，羊生對弈遲。
土山今乞汝，泉石更由誰。
侍女收殘局，羣兒走捷旗。
拊箏并折屐，無喜亦無悲。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·墮淚碑
作者：劉克莊
朝代：宋

治化無深淺，要諸久始知。
遺民它日淚，太傅向來碑。
反袂緣何事，輕裘若在時。
勳名一片石，尸祝百年思。
不比山公醉，惟應湛輩悲。
征南亦深刻，感慨者爲誰。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·夢見周公
作者：劉克莊
朝代：宋

汲汲懷人夢，皇皇救世功。
有心哉魯叟，所見者周公。
政績簡編在，精神寤寐通。
宛如尚爲左，忘却已遷東。
鳳去經綸遠，麟來筆削終。
空令千載下，跪奠兩楹中。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·客星
作者：劉克莊
朝代：宋

不爲劉郎屈，蕭然釣遠汀。
當時無此客，其象見於星。
龍衮思同學，羊裘謁廣庭。
九行仰黄道，一曜動青冥。
帝座容伸足，雲臺肯繪形。
少微非大隠，光彩謾熒熒。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·寒機曉猶織
作者：劉克莊
朝代：宋

婉彼小家女，終年樂事稀。
忍寒惟業織，曉至尚聞機。
漏聽銅壺滴，梭隨玉腕揮。
只愁老姑促，忘送素娥歸。
甚矣獻裘切，傷哉恤緯微。
盈庭皆賜帛，何以補宵衣。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·師直爲壯
作者：劉克莊
朝代：宋

勝負無常數，先觀曲直知。
隠然壯吾國，孰敢敵王師。
致討皆聲罪，徂征必有辭。
一言明逆順，大勢决雄雌。
縞素炎圖定，包茅霸業基。
後儒喜穿鑿，妄意說升陑。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·弄花香滿衣
作者：劉克莊
朝代：宋

偶弄閑花久，春濃晚露晞。
是誰設香供，終日滿人衣。
戲把繁枝玩，常愁一片飛。
疑薰沉水過，似惹御罏歸。
若愛流芳遠，深憐逐臭非。
平生好奇服，未忍改菲菲。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·惜花春起早
作者：劉克莊
朝代：宋

清早披衣起，春深好事家。
非干眠警枕，自是惜名花。
培溉疎泉脈，攀翻带露葩。
看常先曉蝶，來未散晨鴉。
風惡爲臺避，晴烘著幙遮。
古人云晝短，莫待夕陽斜。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·愛月夜眠遲
作者：劉克莊
朝代：宋

性癖多幽事，尤於愛月偏。
遠從天際待，遲至夜深眠。
方恨冰輪缺，俄欣玉鏡圓。
且哦丹桂下，未傍大槐邊。
快欲騎鯨去，輕如化蝶然。
徘徊惜餘景，窗下映陳編。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·扁舟五湖
作者：劉克莊
朝代：宋

種蠡功名士，吾評蠡最優。
五湖足春水，一葉寄扁舟。
變姓乘單舸，翻身退急流。
千金徒鑄象，萬里孰馴鷗。
震澤鱸堪膾，蘇臺鹿已遊。
君王既稱霸，求盡沼吳謀。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·掬水月在手
作者：劉克莊
朝代：宋

月體無拘礙，那堪得水清。
暫從掬處動，還在水中明。
長物瓢安用，寒光握不盈。
注眸蟾彩亂，入掌蚌珠生。
顧兔攀難住，騎鯨捉太輕。
猶勝倒持版，去作晉公卿。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·望祀蓬萊
作者：劉克莊
朝代：宋

齊魯多方士，荒唐競自媒。
微茫隔煙霧，向望祀蓬萊。
甲帳雲旂下，離宮月戶開。
海難架橋渡，風易引船回。
求藥童安在，乘槎使不來。
空令仁聖悔，世豈有仙哉。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·李下不整冠
作者：劉克莊
朝代：宋

李下雖云僻，行人冷處看。
彼方垂美實，渠可整巍冠。
纔見花初縞，俄驚核可鑽。
吾寧墊雨過，君欲切雲難。
鶑集枝多折，螬侵顆半殘。
誰令服章甫，拘束畏傍觀。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·杏壇
作者：劉克莊
朝代：宋

夫子昔居地，流傳後代看。
竹藏壁中簡，杏落水邊壇。
流藻尤蘩盛，依槐免折殘。
一時雩舞樂，千古孔林寒。
漁父繫舟聽，門人捨瑟嘆。
世多伐木者，吾道欲行難。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·棋聲花院閉
作者：劉克莊
朝代：宋

靜院閉花時，沉沉晝漏移。
偶然聲出戶，應是客圍碁。
夜寂推枰響，機深落子遲。
惱禪天女去，入定老僧知。
鵠至難傳藝，鶑啼許借枝。
須臾分局勢，何待爛柯爲。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·洗硯魚吞墨
作者：劉克莊
朝代：宋

一硯常摩拊，寧容點涴痕。
洗教殘墨去，乞與小魚吞。
巖石微塵浣，漥泉寸鬣翻。
安知馬肝紫，姑愛麝膠渾。
體製該秦篆，飛騰慕禹門。
校人勿烹汝，腹有素書存。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·渴不飲盜泉水
作者：劉克莊
朝代：宋

飲啄於身切，宜無决擇然。
豈其陽忍渴，嫌以盜名泉。
北澤行猶至，東陵惡莫湔。
羞爲濫觴者，寧作挂瓢賢。
激齒希高士，流涎異醉仙。
枯腸一勺足，勿傍石門邊。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·漁父辭劍
作者：劉克莊
朝代：宋

父隠於漁者，憐渠後騎追。
得船從此逝，贈劍漠然辭。
一葉吾貧甚，千金子寶之。
僅存釣竿在，焉用太阿爲。
齊客彈何鄙，徐君挂尚疑。
不如葦間叟，千古勵清規。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·濟河焚舟
作者：劉克莊
朝代：宋

河勢尤湍急，滔滔去莫留。
此行期死敵，既濟遂焚舟。
背水陳師出，乘風縱燎休。
若非拚血戰，不復渡黄流。
竹帛今猶載，桑榆晚始收。
後來燒棧道，毋乃祖餘謀。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·烹茶鶴避煙
作者：劉克莊
朝代：宋

吾鶴尤馴擾，俄如引避然。
何曾厭茅舍，多是爲茶煙。
活計窮桑苧，枯腸老玉川。
蒼頭猶爨下，丹頂已松顛。
渴飲誰能免，高飛爾自賢。
須臾休茗事，却下竹傍邊。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·無絃琴
作者：劉克莊
朝代：宋

□□□琴癖，淵明獨不然。
所藏聊備物，欲拊更無絃。
焦尾珍無價，朱絲絕有年。
曾參徽外趣，肯向譜中傳。
抱在王門下，彈於日影邊。
兩生爲巧累，益見此翁賢。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·熱不息惡木陰
作者：劉克莊
朝代：宋

觸熱慵休息，誰知志士心。
既名爲惡木，不可就繁陰。
炎赫當三伏，輪囷欲百尋。
蔽牛徒隠映，下馬復沉吟。
濁世無孤竹，中原有鄧林。
飄然遠遊興，散髮更披襟。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·爲郎牧羊
作者：劉克莊
朝代：宋

式也堪其選，非貲所可爲。
誰知省郎者，自處牧羊兒。
夜襆青綾被，晨趨白玉墀。
都忘列宿貴，甘慕乘田卑。
衣布猶平日，烹桑聳一時。
迴頭憐犬子，空獻上林辭。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·瓜田不納履
作者：劉克莊
朝代：宋

君子防微謹，嫌疑遠未然。
從來納履處，不傍種瓜田。
樊圃芸初熟，耕畦瓞已綿。
黄臺雖可摘，東郭未嘗穿。
尾虎懲危道，揮蠅慕昔賢。
浪云擇地蹈，濡血在山前。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·登單于臺
作者：劉克莊
朝代：宋

五葉英雄主，長驅等拉摧。
單于先退舍，天子自登臺。
鳴鏑經營遠，乘輿警蹕來。
穹廬空漠遁，黄屋半天開。
鴈塞三更月，龍廷一炬灰。
公卿爭上壽，扈從翠華迴。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·登封泰山
作者：劉克莊
朝代：宋

天下名山衆，巖巖獨岱崇。
聖朝久熙洽，天子乃登封。
清蹕臨危頂，鉤陳備祲容。
下觀紅日出，中起白雲濃。
太史陪祀見，燕公載筆從。
安知千載後，樵者斧壇松。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·祖餞二疎
作者：劉克莊
朝代：宋

祖席爲誰設，諸公愧二疎。
雖無人主眷，頼有史官書。
故里山川近，都門供帳初。
百城圖畫筆，幾兩送寒車。
老氏先知足，逋翁晚定儲。
蕭生亦宮傅，歲晏竟何如。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·笛裏關山月
作者：劉克莊
朝代：宋

月裏誰橫笛，秋深戰壘閑。
別吹新曲調，偏照舊關山。
響激商飆起，聲隨隴水潺。
遠傳邊塞外，高入廣寒間。
解白嫦娥髮，能蒼壯士顔。
倚樓人謾拜，何日凱歌還。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·聞鷄起舞
作者：劉克莊
朝代：宋

百動俱休息，遥聞野外鷄。
起提孤劍舞，肯戀一枝棲。
乍枕琱戈寢，俄驚絳幘啼。
自嗟褐寬博，不覺褎昂低。
茅店寒聲絕，函關曉色迷。
細腰方按曲，風雨漫凄凄。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·肅時雨若
作者：劉克莊
朝代：宋

肅在於方寸，高高已嘿知。
端能令雨若，焉敢諉天時。
此念淵冰凜，其機影響隨。
寶薰一隊起，銀竹四簷垂。
有物皆膏潤，無民更怨咨。
諄諄書喜閔，麟筆寓箴規。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·腐草化爲螢
作者：劉克莊
朝代：宋

造化於微物，生生品彙茲。
流螢倏然集，腐草化而爲。
雨逕陳荄積，寒塘碧色衰。
與星鬭光彩，助月吐神奇。
明滅形無定，枯榮理孰推。
莫矜太陽近，會有肅霜時。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·蒲鞭
作者：劉克莊
朝代：宋

陌上兒童說，時清長吏賢。
豈能無朴教，不過示蒲鞭。
采彼輕柔質，施諸牧御權。
坐令强梗者，若撻市朝然。
院舍棠陰合，圜扉草色鮮。
弛笞能敗子，威愛貴兼全。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·被褐懷珠玉
作者：劉克莊
朝代：宋

珠玉嫌輕衒，深藏意自佳。
不歸胡賈手，却入褐夫懷。
寬博寧儒戲，從容與道偕。
用之薦郊廟，捨則媚淵崖。
龍起驚空藏，虹來貫小齋。
平生不求售，非爲價難諧。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·西狩獲麟
作者：劉克莊
朝代：宋

獲處從西鄙，胡然瑞物臻。
子因書曰狩，世始識爲麟。
出匪於中國，來常以聖人。
皆云麕且角，誰辨獸而仁。
已嘆吾無位，于嗟汝不辰。
茂陵好奇怪，得者惜非真。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·道不拾遺
作者：劉克莊
朝代：宋

通國興仁遜，渾然太古時。
不營分表事，肯拾道傍遺。
山步多樵笛，郊行足酒旗。
馬應無失塞，羊豈有亡歧。
墜李羞三咽，堆金畏四知。
如何仙聖境，著得竊桃兒。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·門多長者車
作者：劉克莊
朝代：宋

小徑通車轍，全家隠薜蘿。
俗人望崖返，長者及門多。
往往知蝸舍，時時叩雀羅。
鷄栖伯厚去，犢駕太丘過。
驥尾聊同託，驪駒且莫歌。
平生疑泄柳，不納意如何。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·隔竹敲茶臼
作者：劉克莊
朝代：宋

午杵誰敲臼，山童髻兩髽。
偶因聲隔竹，不覺意思茶。
北牖沉沉靜，南牆故故遮。
微聞孤杵響，初試一旗斜。
門掩王猷宅，泉甘陸羽家。
搜腸攪文字，毋乃太清耶。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·飲馬長城窟
作者：劉克莊
朝代：宋

絕塞多爲窟，秦時所築城。
因憐吾馬渴，教飲彼泉清。
霜雪盧龍塞，風烟驃騎營。
遠從貳師壘，瞥過武安坑。
心警投鞭虜，身先荷杵兵。
寧爲伏波死，不作李陵生。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·駐蹕山
作者：劉克莊
朝代：宋

險絕朝鮮國，微茫海四環。
帝於焉駐蹕，人以此名山。
虜讋天威近，師行雪浪間。
車旂臨鳥道，草木識龍顔。
露布虬鬚喜，鐃歌鴨綠還。
可憐房與魏，扈從不隨班。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·鴈足書
作者：劉克莊
朝代：宋

塞鴈先荒徼，猨弓莫射渠。
心懷南向意，足有北來書。
翔集鴻毛迅，緘題鳥跡疎。
上言存魏闕，下說厭穹廬。
隴右平安遠，雲中探報虛。
不知子卿婦，錦字託誰歟。
竹溪直院盛稱起予草堂詩之善暇日覽之多有可恨者因效顰作十首亦前人廣騷反騷之意內二十九首用舊題惟歲寒知松柏被褐懷珠玉三首效山谷餘十八首別命題或追錄少作並存于卷以訓童蒙之意·鷄鳴度關
作者：劉克莊
朝代：宋

關法晨方度，其如夜未明。
危機真虎口，急計假鷄鳴。
唱罷城烏起，聞來野雉驚。
秦人百二險，齊客兩三聲。
珠履顔何厚，狐裘計已行。
昭王見事緩，食頃遣追兵。
竹溪評余近詩發藥甚多次韻·其一
作者：劉克莊
朝代：宋

輦路曾聯花底轡，釣磯共著雪中簑。
璧瑕自是難爲掩，言玷誰云不可磨。
煩錦繡腸施月斧，洗箏笛耳聽雲和。
兩翁弄此窮生活，戶外渾無客屨過。
竹溪評余近詩發藥甚多次韻·其七
作者：劉克莊
朝代：宋

趁潮生處先拋網，卧月明中不脫簑。
晚學銅人緘不語，早知鐵漢鈍難磨。
囁嚅吾欲多長慶，鉤畫君真逼永和。
自剔燈花看吟草，夜闌不覺曉牌過。
竹溪評余近詩發藥甚多次韻·其三
作者：劉克莊
朝代：宋

矍鑠翁徒誇被甲，玄真子自愛衣簑。
昏花安得金篦刮，荒落猶將鐵硯磨。
雄思湛深空自好，郊鳴寒苦幾時和。
木魚差異炎凉者，不鄙柴門夜夜過。
竹溪評余近詩發藥甚多次韻·其二
作者：劉克莊
朝代：宋

經旬積潦慵扶杖，拂曉新晴喜晒簑。
掣電光陰難把玩，浮雲富貴易消磨。
蝸牛廬只依通德，蟲蠹書猶在善和。
除是鬳翁名父子，別無好事者經過。
竹溪評余近詩發藥甚多次韻·其五
作者：劉克莊
朝代：宋

不羨上公被雉衮，寧爲野老著牛簑。
素無文思加衰竭，薄有時名合折磨。
幸老舍人工潤色，逢新天子建中和。
子來猶自商歌在，舊友何須裹飯過。
竹溪評余近詩發藥甚多次韻·其六
作者：劉克莊
朝代：宋

盡卸絲鞭并席帽，全裝雨笠與煙簑。
國南秦畤壇方築，塞北燕然石未磨。
本草書難壽炎帝，長繩繫不住羲和。
回仙郎在人間世，萬一飄然袖劍過。
竹溪評余近詩發藥甚多次韻·其四
作者：劉克莊
朝代：宋

賓戲兩翁迂闊甚，金章換得笠并簑。
君從老艾傳衣鉢，僕似元城耐搗磨。
歲晚石交惟竹伴，古來鼎味待梅和。
凍泥滑滑村居僻，今雨無人肯見過。
竹溪間道至水南不入城而返小詩問訊
作者：劉克莊
朝代：宋

牛屋方將同扣角，漁磯亦擬共披蓑。
即今耆舊多凋謝，從古文章要琢磨。
一老少曾聞正始，六人五已相元和。
白頭頼有溪翁伴，頗怪高軒不我過。
竹溪除司封郎中走筆賀
作者：劉克莊
朝代：宋

猶記摛毫侍玉除，溪傍□□□□□。
□□□□□□久，白首馮唐顧問初。
□□□□□□□，□□□□□無書。
不應更作含色香，□□□□□□□。
第三龍湫
作者：劉克莊
朝代：宋

絕頂謁龍公，森寒石作宮。
路盤青壁上，瀑瀉白雲中。
僧說聞雷出，人疑與海通。
幾時陰晦夜，來此看拏空。
答上饒江濤
作者：劉克莊
朝代：宋

趙傁萬篇韓半之，江湖尤重兩賢詩。
不須負笈行千里，回首東家自有師。
答仙遊黄尉巖孫
作者：劉克莊
朝代：宋

鄉近尤諳俗，山深莫掩名。
士皆誇尉好，民亦誦官清。
入幙交游少，依僧去住輕。
它年漢廷上，定不愧黄生。
答傅監倉
作者：劉克莊
朝代：宋

少豪頗似括談兵，老去方慙理未明。
窗下殘書千遍讀，卷中一字幾回更。
撚髭人盡嗤吾拙，歃血誰當豫此盟。
肯啖菜根抄脫粟，許君十載共經營。
答卓常簿二首·其一
作者：劉克莊
朝代：宋

神仙富貴擬皆差，已把雲臺讓仲華。
幸有庾郎三種韭，別無滕叔兩車麻。
斬新句子包諸體，放潑腔兒令一家。
白白紅紅滿山谷，不知天女散何花。
答卓常簿二首·其二
作者：劉克莊
朝代：宋

點點新霜上鬢鬚，深藏誰辨握中瑜。
曾爲上寢斜封濫，可使人譏曲學諛。
已作鳳飛天外者，安能鳬泛水中乎。
近來贈誄多虛美，自考平生合謚愚。
答友生
作者：劉克莊
朝代：宋

讀易參禪事事奇，高情已恨挂冠遲。
清於楚客滋蘭日，貧似唐人乞米時。
家爲買琴添舊債，厨因養鶴減晨炊。
君看江表英雄傳，何似孤山一卷詩。
答吳□和梅百詠
作者：劉克莊
朝代：宋

□□空疎不擬傳，安知騰播累諸賢。
即今同社幾千首，當日孤山止一聯。
眼飽誑他忍饑腹，句寒聳我□吟肩。
未知誰是蘇司業，肯向梅邊送酒錢。
答吳侍郎二首·其一
作者：劉克莊
朝代：宋

昨泛靈槎河漢津，今撐小艇水雲身。
相居自作蹲池計，天子何曾如屋嗔。
開綠野尊姑領客，第甘泉頌可無人。
白沙翠竹宜閑步，絕勝東華踏軟塵。
答吳侍郎二首·其二
作者：劉克莊
朝代：宋

宿昔瞻依日月光，遲遲去魯未須忙。
附炎渠自手炙熱，忍凍兒寧足履霜。
諫草平生慕王魏，詩名餘事壓錢郎。
可憐老病兼窮薄，推轂當朝愧鄭莊。
答婦兄林公遇四首·其一
作者：劉克莊
朝代：宋

霜下石橋滑，蛩吟茅店清。
夢廻殘月在，錯認是天明。
答婦兄林公遇四首·其三
作者：劉克莊
朝代：宋

自笑如窮鬼，相從不記年。
每煩詩餞送，不止辦車船。
答婦兄林公遇四首·其二
作者：劉克莊
朝代：宋

恨余行李速，愧子酒杯長。
日暮于誰屋，天寒陟彼岡。
答婦兄林公遇四首·其四
作者：劉克莊
朝代：宋

挹君如玉雪，未易得親疎。
何日深山裏，同燈共讀書。
答學者
作者：劉克莊
朝代：宋

自古名家豈偶然，雖游於藝必精專。
經生各守單傳舊，國弈常爭一著先。
馬老于行知嚮導，鵠騰而上睹方圓。
殷勤寄語同袍者，努力磨教鐵硯穿。
答客
作者：劉克莊
朝代：宋

誰謂貧難忍，三年閉戶居。
老兵能合藥，小僕會抄書。
白髮羞彈鋏，青山去荷鉏。
既於吟得趣，功業合乘除。
答尤溪趙廣文
作者：劉克莊
朝代：宋

怪來喜事上雙眉，袖有恬軒老子詩。
幾箇□□□□斷，十年長敢比肩隨。
古耆舊傳猶堪續，今少微星更是誰。
笑殺太清劉管轄，此冠不挂待何時。
答廬陵彭士先
作者：劉克莊
朝代：宋

昔牧昌黎州，嘗負君詩債。
今使番君國，又辱君訪逮。
稍訝顔髮非，因感歲月邁。
君氣不惰歸，君詩有光怪。
乍觀祛目眚，徐聽驚耳聵。
奈何行推敲，不使坐賡載。
茫茫彭蠡津，衆水之所匯。
投竿鰲堪釣，拔劍鯨可膾。
茲事要力量，斯文極變態。
吾方困缿筩，君亦挑布袋。
人生并合難，况復各老大。
答建士謝旿二首·其一
作者：劉克莊
朝代：宋

贄余一兩卷，覽罷恍然驚。
老子猶堅壁，偏師忽劫營。
今人輕雅道，造物靳詩名。
自笑空空者，將何贈爾行。
答建士謝旿二首·其二
作者：劉克莊
朝代：宋

偶有幽人訪，柴門始一開。
大顛留偈去，小謝袖詩來。
襆被嫌三宿，挑燈讀百回。
惟應雙屐齒，歷歷在莓苔。
答徐雷震投贈
作者：劉克莊
朝代：宋

頗聞譜與壽溪通，桑梓吾寧不敬恭。
東漢聘君真處士，晚唐先輩亦文宗。
方當夭矯驚春蟄，未可呻吟學凍蛩。
老矣麾幢俱屏去，空弮難與子爭鋒。
答循倅潜起
作者：劉克莊
朝代：宋

別後書稀夢亦稀，忽傳尺素到柴扉。
不知天驥方徐步，將謂雲鵬久怒飛。
句律斬新過似舊，姓名略是復疑非。
長官僊去賓朋散，存者依稀有杜微。
答惠州曾使君韻二首·其一
作者：劉克莊
朝代：宋

瀟灑使君風度峻，神仙謫墮在人間。
只今坐嘯凝香處，帝賜羅浮作鎮山。
答惠州曾使君韻二首·其二
作者：劉克莊
朝代：宋

先賢平易以觀詩，不曉尖新與崛奇。
若似後儒穿鑿說，占人字字總堪疑。
答括士李同二首·其一
作者：劉克莊
朝代：宋

憶昔駸駸逼要津，迂疎誰遣批龍鱗。
羞爲慶曆一不肖，妄意熙寧三舍人。
鬼質若非天奪魄，纍臣豈有地容身。
江湖社友應相問，爲說蕭蕭雪鬢新。
答括士李同二首·其二
作者：劉克莊
朝代：宋

禿翁門巷冷涔涔，僮報詩人遠見尋。
微露毫芒足奇怪，少加煅煉愈高深。
肯來鄴下從公幹，待向關中說季心。
黄鵠池邊需應制，勸君莫學凍蛩吟。
答敖茂才
作者：劉克莊
朝代：宋

太傅品胡兒，樊川譽阿宜。
既爲諸父賞，焉用外人知。
曉月家山夢，秋風客舍詩。
桐城逢汝伯，一爲說相思。
答方俊甫投贈二首·其一
作者：劉克莊
朝代：宋

抽還手板把隨如，甘向三家村卜居。
晚有絕詩題白下，早爲選禮倡黄初。
難從楊子通奇字，却羨祁公學草書。
國語一編可傳世，何妨左氏失明餘。
答方俊甫投贈二首·其二
作者：劉克莊
朝代：宋

李杜壇高未易扳，鯨波浩渺鶴天寬。
潮音堂上頻升座，日過寮中暫掛單。
顔子向來曾父孔，李翶未可便兄韓。
內丹僅足延齡爾，若要飛昇必大丹。
答曾無疑校勘
作者：劉克莊
朝代：宋

詩到黄初字永和，半生西望遡明河。
已招學士來儒館，更欠山人拜諫坡。
四庫舊書存有幾，五朝遺老苦無多。
傳聞將講臨雍禮，小駐驪駒白玉珂。
答李泉州元善
作者：劉克莊
朝代：宋

平生陳無己，白首欠吟債。
未嘗交馬呂，况肯見章蔡。
附熱生可鄙，中寒死亦快。
吾方尚此友，巾車與同載。
前瞻有膺滂，却顧有融泰。
要當堅一壁，詎可立兩界。
恕乎行誼虧，希也名節壞。
史君惠良箴，下走敢不拜。
懷哉道義交，異彼姑息愛。
答林文之
作者：劉克莊
朝代：宋

筆勢翩翩漸入佳，晨簷怪得鵲查查。
勞謙君子方求益，老禿中書不夢花。
商頌以前殊簡短，衛風而下稍淫哇。
鶴天鯨海無邊際，莫費工夫納百家。
答林祖武
作者：劉克莊
朝代：宋

向來思鈍費冥搜，不覺呻吟到白頭。
曾與迺翁分雪案，今看吾子突烟樓。
晚多借月留雲作，却悔升天入海求。
大有英才被詩賺，豈如黄冊取公侯。
答林逮贄卷因以送行
作者：劉克莊
朝代：宋

都忘几桉有華牋，但怪虹光夜屬天。
唐律胚胎梨嶺作，古文骨髓艾軒傳。
蚤陳董大夫三策，肯覓原夫輩一聯。
若過溪邊叩宗旨，爲余問訊玉堂仙。
答梁文杓
作者：劉克莊
朝代：宋

二梁大學同袍舊，晚識郎君亦雋才。
柳永詞堪腔裏唱，劉叉詩自膽中來。
老夫一榻何曾下，吾子扁舟作麽迴。
見說桐城方調卒，未應能築禮賢臺。
答楊公朝
作者：劉克莊
朝代：宋

昔抱遺編事悅堂，蟇陵宰樹想荒凉。
問君鄉土生悲感，家住秦溪又姓楊。
答楊浩
作者：劉克莊
朝代：宋

往前曾愛銘文囑，老病安知擬議差。
柏下人埋將宿草，管城子禿已無花。
自慙吾匪三長史，誰誤君尋五作家。
今代李邕領袖手，往來碑版不須嗟。
答楊𢌹
作者：劉克莊
朝代：宋

一生忠孝發於詩，不爲桃根與柳枝。
棗本流傳容有僞，箋家穿鑿苦求奇。
偶全要領慙輕典，虛嘔心肝悔少時。
澤畔纍臣搔白首，孤吟不敢累親知。
答湯升伯因悼紫芝
作者：劉克莊
朝代：宋

紫芝曾說子能詩，開卷如親玉樹枝。
古佛寫成翻水偈，天仙遺下步虛詞。
的然沈謝何難識，逝矣應劉不可追。
寂寞西湖三尺墓，誰携斗酒一澆之。
答王侍郎和紫極宮詩
作者：劉克莊
朝代：宋

侍郎如蒼官，歲寒友梅竹。
步行以當車，瓢飲不如掬。
舊人存者少，靈光巋然獨。
朝野推意新，州閭敬齒宿。
嗟余詩學淺，未敢窺衛卜。
朱絃纔一倡，白圭費三復。
共談端平事，前局尚堪覆。
願言介眉壽，江鄉秫田熟。
答王掀將士
作者：劉克莊
朝代：宋

明時無復精英氣，化作祥風及慶雲。
馬鬣安能埋此骨，□□亦可與斯文。
當年賓客誰珠履，今日郎君尚練裙。
獨有後村翁尚在，匹雛無力漫殷勤。
答王與立上舍
作者：劉克莊
朝代：宋

漢唐科目各招延，中者端如拾芥然。
明水賦曾拘八韵，大廷策亦限三篇。
竊窺古調諧軒律，留取高吟和舜絃。
聖代作人添舍法，祝君走馬止三年。
答留通判元崇
作者：劉克莊
朝代：宋

不見龍驤與驥馳，紛紛蟲篆鬭蛛絲。
君侯傑出南方者，老僕終當北面之。
憶玉樹枝勞遠夢，熏薔薇水讀來詩。
自慙眼力非關令，紫氣浮空懵不知。
答番昜使君胡直院二首·其一
作者：劉克莊
朝代：宋

老欠人書債，惟公幸恕之。
不逢斲窗處，即值攬衣時。
膽薄書行詔，才慳倚閤詩。
自憐雙鬢禿，猶忝屬車隨。
答番昜使君胡直院二首·其二
作者：劉克莊
朝代：宋

久別番君國，山川遠間之。
惟應殘夢裏，壹似舊游時。
方草淮南詔，難酬渭北詩。
都忘今契闊，但記昔追隨。
答章林伯
作者：劉克莊
朝代：宋

自笑狂吟浪竊名，敢將孤壘敵長城。
才高君策追風驃，計急吾陳背水兵。
遠道書來如面見，異時序反託詩行。
殘年無復遊吳楚，樽酒何由得細評。
答羅天驥
作者：劉克莊
朝代：宋

乃祖曾吞鳳，郎君豈後身。
頗聞精選理，何必慕唐人。
玉麈王夷甫，烏絛呂洞賓。
客談溪墅勝，終擬卜比鄰。
答翁定
作者：劉克莊
朝代：宋

牢落祠官冷似秋，頼詩消遣一襟愁。
喜延明月常開戶，貪對青山懶下樓。
客詫瀑奇邀往看，僧誇寺僻約來游。
何當與子分峯隠，饑嗅巖花渴飲流。
答翁權教
作者：劉克莊
朝代：宋

鐵庵同隊亦同庚，鵬鷃逍遥各問程。
渠夢南柯曾富貴，君歸西洛作耆英。
戴花未肯疎劉監，起蕝終當致魯生。
須向乘除驗天理，莫將夕秀博朝榮。
答范叔範
作者：劉克莊
朝代：宋

闊矣別離久，颯焉顔髮蒼。
殷勤大范子，問訊老劉郎。
渴睡添新懶，清談減昔狂。
今無望氣者，寶劍且深藏。
答謝法曹
作者：劉克莊
朝代：宋

二詩簡澹掃穠華，作者幾無以復加。
璧十五城方定價，桃三千歲一開花。
選騷意度卑唐體，晉宋文章讓謝家。
莫道老夫今耄矣，平章此事不應差。
答赴補同人
作者：劉克莊
朝代：宋

莫厭春泥沒膝深，公卿皆拔自詞林。
鵠袍肯在諸生列，蟲篆原非壯士心。
山下久無吾屐齒，葦間忽聽子挐音。
年來懶與人諛墓，欲贈劉叉未有金。
答鄭閩清
作者：劉克莊
朝代：宋

多著襦裙少裹巾，形容蒼槁意清真。
舊時論語都忘記，難做深衣社裏人。
答陳楙伯二首·其一
作者：劉克莊
朝代：宋

乃翁良玉不勞攻，之子天葩特地紅。
海道扁舟明日具，江東尊酒幾時同。
上樓誰伴老玄德，驚座今逢小孟公。
回首暮雲千里合，有書何處托征鴻。
答陳楙伯二首·其二
作者：劉克莊
朝代：宋

聖處分明世鮮知，古人豈是異肝脾。
謂鰲可釣無傳法，視虱如輪有悟時。
老子夢中還說夢，郎君詩外試求詩。
向來柱立埋腰雪，妙在心通不在師。
答陳珍
作者：劉克莊
朝代：宋

寂寂少游從，斯人未易逢。
清貧今仲子，疎雋小元龍。
君謹提詩筆，吾當避箭鋒。
勉旃鳴盛世，切勿效寒蛩。
答陳珽主簿
作者：劉克莊
朝代：宋

主簿佳公子，何曾染綺紈。
果能磨鐵硯，真可歃銅盤。
君壯雷驚蟄，吾衰月闕團。
家貧無寶貝，珍貺欲酬難。
答陳琯修職
作者：劉克莊
朝代：宋

陳氏源流遠，吾猶及紀羣。
昔惟知伯氏，今又識郎君。
後學尊師友，先賢賤藝文。
滄洲書冊在，努力緝前聞。
答陳璘司戶
作者：劉克莊
朝代：宋

丞相詩高妙，諸孫亦復奇。
惠連康樂弟，子美審言兒。
三舍猶當避，偏師未易支。
老來怯酬唱，欲速反成遲。
答陳莆田投贈二首·其一
作者：劉克莊
朝代：宋

夙昔潘郎說孟公，講聞久矣匪匆匆。
君豪不忝十才子，吾老真成一禿翁。
謝事安能謄妙墨，輟耕猶可和高風。
畫簾寂寂蒲鞭小，應許澹臺至室中。
答陳莆田投贈二首·其二
作者：劉克莊
朝代：宋

恬退已邀鷗入社，畸孤羞使鴆爲媒。
聞新令尹彈琴治，有遠方人負耒來。
雷邑地偏難舞袖，坳堂水淺易膠杯。
一枝半朶真窮相，輸與河陽滿縣開。
答陳龍圖
作者：劉克莊
朝代：宋

耆舊凋零盡，吾猶及太丘。
豈云清易挹，自是廣難周。
尚絅煩翁教，書紳到老休。
何由陪几杖，共看海山秋。
答黄德遠
作者：劉克莊
朝代：宋

閙處掉頭揮手去，定中惟影與形俱。
幼而好賦同儕少，老矣劬書獨學孤。
後殿君如傲霜菊，早衰吾似望秋蒲。
癡人多戀黄粱夢，不信先生夢也無。
答黄鏞
作者：劉克莊
朝代：宋

少年妄意假韶鳴，憂患欺人兩鬢星。
此去真當盟社友，向來不合誑山靈。
百年如夜何由旦，萬古惟天只麽青。
若到桐城逢舊友，爲言多醉少曾醒。
節惠
作者：劉克莊
朝代：宋

醉似東臯子，愚於北谷公。
何當節一惠，單謚作愚翁。
築城行
作者：劉克莊
朝代：宋

萬夫喧喧不停杵，杵聲丁丁驚后土。
徧村開田起窯竈，望青斫木作樓櫓。
天寒日短工役急，白棒訶責如風雨。
漢家丞相方憂邊，築城功高除美官。
舊時廣野無城處，而今烽火列屯戍。
君不見高城齾齾如魚鱗，城中蕭疎空無人。
簡叔和詩再寄
作者：劉克莊
朝代：宋

棄置而今成禿翁，君恩量給太倉紅。
著鞭縱落諸公後，揮麈猶堪一世雄。
花月三千篇絕唱，海天九萬里剛風。
胸中本自無冰炭，况讀君詩益掃空。
簡竹溪二首·其一
作者：劉克莊
朝代：宋

溪邊紫氣半空浮，父老携杖看故侯。
叔夜相思曾命駕，子猷一返少來舟。
煨殘僧芋平分喫，說道天花爛漫休。
村叟安能留此客，地行僊偶出山游。
簡竹溪二首·其二
作者：劉克莊
朝代：宋

駐顔元不待丹砂，筋力渾如昔建牙。
剝盡皮毛真理窟，分些膏馥與儒家。
苦吟寒谷應生黍，罷講諸天亦雨花。
自笑一生迷傳註，儻容北面學南華。
簪带亭
作者：劉克莊
朝代：宋

上到青林杪，凭欄盡桂州。
千峯環野立，一水抱城流。
沙際分漁𦩘，煙中見寺樓。
不知垂去客，更得幾迴遊。
米元章有帖云老弟山林集多於眉陽集然不襲古人一句子瞻南還與之說茫然歎久之似歎渠偷也戲跋二首·其一
作者：劉克莊
朝代：宋

大令云亡筆不傳，世無行草已千年。
偶然遺下鵝群帖，生出楊風與米顛。
米元章有帖云老弟山林集多於眉陽集然不襲古人一句子瞻南還與之說茫然歎久之似歎渠偷也戲跋二首·其二
作者：劉克莊
朝代：宋

二集一傳一不傳，可能寶晉勝坡仙。
蘇郎不醉常如醉，米老真顛却辨顛。
精衛銜石填海
作者：劉克莊
朝代：宋

精衛銜寃切，輕生志可憐。
只愁石易盡，不道海難填。
幻化存遺魄，飛鳴累一拳。
終朝納芥子，何日變桑田。
鵑怨啼成血，鴟沉怒拍天。
君看嘗膽者，終有沼吳年。
紀游十首·其一
作者：劉克莊
朝代：宋

倦後入蒲龕，欣時出草庵。
偶圓靈照話，亦於善財參。
紀游十首·其一〇
作者：劉克莊
朝代：宋

由晉以至唐，幾人作文字。
前有酒德頌，後惟醉鄉記。
紀游十首·其七
作者：劉克莊
朝代：宋

照眼園花發，傷心墓草陳。
君謨兩字謚，迂叟九分人。
紀游十首·其三
作者：劉克莊
朝代：宋

昔與二龍友，同尋九鯉祠。
百身何可贖，一老偶然遺。
紀游十首·其九
作者：劉克莊
朝代：宋

自爲遺老傳，或入少年叢。
我已無同輩，誰能起此翁。
紀游十首·其二
作者：劉克莊
朝代：宋

捫蘿伏虎岩，把釣斬蛟潭。
偶有樵夫過，呼來與共談。
紀游十首·其五
作者：劉克莊
朝代：宋

北郭西郊外，聯鞍共探春。
惟應舊猿鳥，猶記兩詩人。
紀游十首·其八
作者：劉克莊
朝代：宋

軒豁百觚量，昂藏九尺身。
如何天奪盡，真率社中人。
紀游十首·其六
作者：劉克莊
朝代：宋

篋有亡友詩，愈久愈鮮健。
不歸芙蓉城，定返靈芝殿。
紀游十首·其四
作者：劉克莊
朝代：宋

二客如龍虎，同登蟹井顛。
吾今成聱叟，渠久作飛仙。
紫澤觀
作者：劉克莊
朝代：宋

修持盡是女黄冠，自小辭家學住山。
簾影靜垂斜日裏，磬聲徐出落花間。
祭星綠簡親書字，避客青衣密掩關。
最愛粉牆堪試筆，苦無才思又空還。
紫薇花
作者：劉克莊
朝代：宋

風標雅合對詞臣，映硯窺窗伴演綸。
忽發一枝深谷裏，似知茅屋有詩人。
絕句三首·其一
作者：劉克莊
朝代：宋

定本蘭亭傳贋久，党公薑字發蒙初。
兒童若問何人寫，向道樗翁八十餘。
絕句三首·其三
作者：劉克莊
朝代：宋

潘郎鬢豈春能綠，東野肩非雪亦寒。
世外那無仙可學，人間惟有老難瞞。
絕句三首·其二
作者：劉克莊
朝代：宋

愁腸一飲輒無算，病眼四時常有花。
舊日讀書垂釣處，重尋如到別人家。
絕句二首·其一
作者：劉克莊
朝代：宋

枝上好花無十日，松梢老葉有千年。
靜中勘破人間世，醒者常愚醉者賢。
絕句二首·其二
作者：劉克莊
朝代：宋

浮榮已是卿慙長，勇退猶稱相避賢。
先帝賜金揮未盡，不應全仰作碑錢。
絕句二首贈月蓬道人過建安謁劉漕中書·其一
作者：劉克莊
朝代：宋

兩過道人爭一蓬，豈非名號偶然同。
樗翁頼是無權柄，往問無家鐵壁翁。
絕句二首贈月蓬道人過建安謁劉漕中書·其二
作者：劉克莊
朝代：宋

只有破裘禦寒色，徧將甜卦賣癡人。
那知兩箇非師弟，一是鍾離一洞賓。
綠珠
作者：劉克莊
朝代：宋

畏死仕新室，輕生謝季倫。
細評投閣者，大愧墜樓人。
綿亭林逸人扁所居室曰藏暉求詩
作者：劉克莊
朝代：宋

先生讀易注參同，築室雲山第幾重。
昔遇壺丘疑見怪，今於老子信猶龍。
方靈有物司丹竈，符驗無妖血劍鋒。
只恐欲藏藏未得，世人往往或知蹤。
縱筆一首
作者：劉克莊
朝代：宋

鄴下徐陳逐逝波，僅留老子尚婆娑。
吾宗世有戴花舞，大耋誰能鼓缶歌。
松下尋常無喝道，花間隨處有行窩。
癡人逐物迴頭少，看到棋終恐爛柯。
縱筆二首·其一
作者：劉克莊
朝代：宋

忽忽韶顔變老蒼，叵堪屋角兩輪忙。
羣花獨菊香尤晚，大木惟樗壽最長。
眉有白毫垂過眼，腹無墨汁苦搜腸。
荒村偶有優旃至，且伴兒童看戲場。
縱筆二首·其一
作者：劉克莊
朝代：宋

虛費燈窗一世勤，老師曾許與斯文。
玉臺不善諧新詠，金匱猶堪記舊聞。
淺學安能演繁露，華堂苦愛誦微雲。
史香騷艷無窮盡，歎息何人共摘熏。
縱筆二首·其二
作者：劉克莊
朝代：宋

風月佳時一放懷，幸無章綬束筋骸。
眵昏端以親燈故，憂患皆從識字來。
受業門人留不住，載醪客子儘教迴。
閉門自了身心事，寄語時賢莫浪猜。
縱筆二首·其二
作者：劉克莊
朝代：宋

髮似秋霜身槁枝，相逢驚怪此翁誰。
能啖范丈韲鹽日，曾識荆公疥癬時。
不待姓名尊德齒，要知戒臘□鬚眉。
融修漢士中翹楚，商略總堪大小兒。
縱筆六言七首·其一
作者：劉克莊
朝代：宋

少日才高戶大，暮年酒聖詩豪。
且教兒童精選，誰能奴僕命騷。
縱筆六言七首·其七
作者：劉克莊
朝代：宋

從我轍環衰世，有誰鼓瑟暮春。
高弟勇浮海者，聖師與浴沂人。
縱筆六言七首·其三
作者：劉克莊
朝代：宋

學射必百發中，觀棋爭三著高。
畫工一洗萬馬，巨人一釣六鼇。
縱筆六言七首·其二
作者：劉克莊
朝代：宋

古調不同俗調，後儒多異先儒。
美蔡中郎幼婦，呵鄭司農老奴。
縱筆六言七首·其五
作者：劉克莊
朝代：宋

佛經六千餘卷，聃書八十一篇。
今爲二氏學者，我則兩端竭焉。
縱筆六言七首·其四
作者：劉克莊
朝代：宋

讀過書皆遺忘，老來詩愈顛狂。
不獻貴人夾袋，盡入奚奴錦囊。
縱筆六言二首·其一
作者：劉克莊
朝代：宋

賦金屋信美矣，記玉樓果如何。
人間國艷難得，天上才子不多。
縱筆六言二首·其二
作者：劉克莊
朝代：宋

蒯酈提趨沸湯，信越狗烹弓藏。
向來猛士盡矣，與誰共守四方。
縱茟一首
作者：劉克莊
朝代：宋

不與人爭鹿，常留客膾鯨。
遍參埋雪立，輕舉御風行。
鳴止三千歲，游觀數十城。
前篇方出喙，又報後篇成。
總戎徐侯伯東遠訪田舍贈詩二首次韻·其一
作者：劉克莊
朝代：宋

內辭狨橐外菟符，巾褐蕭然一老儒。
床上亂書眠當枕，卷中警句摘爲圖。
雨寒裹飯故人少，雪夜扁舟今世無。
惟有徐君真好事，高軒肯自福之莆。
總戎徐侯伯東遠訪田舍贈詩二首次韻·其二
作者：劉克莊
朝代：宋

博覽彊通千載事，冥搜謬用一生心。
乾坤劫數有成毀，風月性情無古今。
君似得吾之骨髓，俗方求我以聲音。
若非生處殊閩浙，把臂相邀共入林。
總管徐侯和余梅百詠輒課七言一章以答來貺
作者：劉克莊
朝代：宋

作者肩摩似堵牆，君侯殿後獨軒昂。
攙先太皞露消息，笑殺書生泥色香。
能令曹瞞兵渴止，誰云開府□腸剛。
騷壇甚矣荒蕪久，評小徐陵合擅場。
繩技
作者：劉克莊
朝代：宋

公卿黠似雙環女，權位危於百尺竿。
身在半天貪進步，脚離實地駭傍觀。
愈悲登華高難下，載却尋橦險不安。
誰與貴人銘座右，等閑記取退朝看。
羅浮寄公儲子洪二兄四首·其一
作者：劉克莊
朝代：宋

片帆約我上羅浮，已戒籃輿與共遊。
到得羅浮君不見，後期又是八千秋。
羅浮寄公儲子洪二兄四首·其三
作者：劉克莊
朝代：宋

別來怪雨挾顛風，想見江頭惱此翁。
湖海元龍身九尺，可憐蟠屈葉舟中。
羅浮寄公儲子洪二兄四首·其二
作者：劉克莊
朝代：宋

城中冠蓋匆匆散，老子空携影逐身。
追路餞余三百里，斯人心事異他人。
羅浮寄公儲子洪二兄四首·其四
作者：劉克莊
朝代：宋

若見子期煩問訊，二詩真可續坡仙。
捷材渠似雜弦箭，澀思儂如上水船。
羅湖八首·其一
作者：劉克莊
朝代：宋

平生不作賈胡留，怪底江邊未發舟。
瀧吏不須前白事，更忙定要看羅浮。
羅湖八首·其七
作者：劉克莊
朝代：宋

浪跡人間狀似顛，草書壁上筆如椽。
吾評二士皆奇怪，未是真僊亦鬼仙。
羅湖八首·其三
作者：劉克莊
朝代：宋

歲晚南游訪稚川，苔封丹竈尚依然。
不知的在山中否，萬一歸來說內篇。
羅湖八首·其二
作者：劉克莊
朝代：宋

中州無地堪投足，垂老携家泛瘴江。
不愛朱丹畫車轂，且貪紫翠入船窗。
羅湖八首·其五
作者：劉克莊
朝代：宋

異境微茫在半霄，僊人垂手下相招。
老來尚有君親念，未敢相陪過鐵橋。
羅湖八首·其八
作者：劉克莊
朝代：宋

五更海底湧金輪，咫尺蓬萊不遠人。
欲和蘇詩臨絕頂，可憐漢節尚隨身。
羅湖八首·其六
作者：劉克莊
朝代：宋

衡嶽仙都迹已陳，雲臺玉局敕猶新。
暮年擬乞沖虛觀，長向山中祝聖人。
羅湖八首·其四
作者：劉克莊
朝代：宋

潁水箕山未脫然，直須斷盡世間緣。
野人曾被朱轓涴，不作天仙作地仙。
羊城使者廟
作者：劉克莊
朝代：宋

山川殊壯麗，井邑亦繁雄。
獨有羊城廟，蕭然瓦礫中。
羊毫筆
作者：劉克莊
朝代：宋

拔到髯生族，多因兔穎稀。
只宜茅舍用，難向玉堂揮。
弄翰虛名似，吹毛本質非。
兒曹貪價賤，鴉蚓掃如飛。
翀甫姪西上
作者：劉克莊
朝代：宋

同向溪邊卜一丘，獨憐出處不同謀。
吾今老矣佚吾老，子好遊乎與子遊。
漫對芝蘭懷幼度，可教白馬笑之罘。
人生無過家山好，京洛風塵莫久留。
翌日宮教惠詩次韻二首·其一
作者：劉克莊
朝代：宋

忘機漚鳥日相親，鼻祖曾言畏四鄰。
幸有山林容此老，不將籬落寄他人。
誰能交結今韓呂，猶記周旋昔鄭陳。
晞髮中庭蹻足卧，絕勝雅拜望車塵。
翌日宮教惠詩次韻二首·其二
作者：劉克莊
朝代：宋

即令身在水雲間，不著斯人玉筍班。
子美步歸猶戀闕，浩然肩聳徑還山。
人情薄似平原酒，世路危於灧澦灘。
華棟把茅皆幻假，祝君黄髮映朱顔。
翛然亭
作者：劉克莊
朝代：宋

每到闌干畔，徘徊暮始還。
爲憐臨水寺，盡見隔城山。
牆繚青苔裏，舟藏綠樹間。
松扉宜步月，只是限重關。
老嘆一首
作者：劉克莊
朝代：宋

少豪扛鼎復搴旗，倏忽才情已竭衰。
今無百斤金買賦，古有九千縑作碑。
毛錐盡禿難藏老，麈尾高懸合授誰。
他日學人求肘後，不消挽些與哀詞。
老大
作者：劉克莊
朝代：宋

老大重登聘士臺，客懷牢落可曾開。
臨流往往看鳶墮，入署時時見馬來。
有約青山何日去，無根白髮是誰栽。
自嫌不带功名骨，只合眠莎與坐苔。
老妓一首
作者：劉克莊
朝代：宋

籍中歌舞昔馳聲，憔悴猶存態與情。
愛說舊官當日寵，偏呼狎客小時名。
薄鬟易脫梳難就，半被常空睡不成。
却羨鄰姬門戶熱，隔樓張燭到天明。
老子出關圖
作者：劉克莊
朝代：宋

去國有華髮，出關無送車。
未能盡韜晦，紫氣作前驅。
老將一首
作者：劉克莊
朝代：宋

昨解兵符歸故里，耳聽邊事幾番新。
偶逢戲下來猶識，欲說遼陽記不真。
兒覓寶刀偏愛惜，奴吹蘆管輒悲辛。
夜寒忽作關山夢，萬一君王起舊人。
老少
作者：劉克莊
朝代：宋

上樹千回時已過，遶枝三匝老安歸。
向來誤立紅雲畔，逃入青山計未非。
老歎
作者：劉克莊
朝代：宋

肘後奇書懶更開，只今年鬢已相催。
但聞方士騰空去，不見童男入海迴。
無藥能留炎帝在，有人曾哭老聃來。
醉鄉一路差堪向，終擬劉伶冢畔埋。
老歡
作者：劉克莊
朝代：宋

功名幻妄炊粱枕，歲月奔忙下坂輪。
昔作時來木居士，今爲暑退竹夫人。
白襦裙穩於歸衮，黄獨苗甘似食珍。
老漢禿殘惟齒髮，不妨句子尚尖新。
老歡
作者：劉克莊
朝代：宋

宿昔髫年忽旄期，登臨筋力尚支持。
酒腸無恙重開禁，藥性皆諳懶問醫。
夜漏猶披燈下卷，春風不染鏡中絲。
銷磨未盡惟吟癖，鍛了新詩改舊詩。
老病六言十首呈竹溪·其一
作者：劉克莊
朝代：宋

賤臣通金閨歲，先帝憑玉几年。
韋曲桑麻如舊，茂陵松柏參天。
老病六言十首呈竹溪·其一〇
作者：劉克莊
朝代：宋

假合幻軀難靠，夭壽定數孰逃。
屈子大招奚益，淵明自挽最高。
老病六言十首呈竹溪·其七
作者：劉克莊
朝代：宋

客來怕折枝揖，詔下尚扶杖觀。
佩呂翁一瓢易，懸季子六印難。
老病六言十首呈竹溪·其三
作者：劉克莊
朝代：宋

昔似子期善聽，今如祈父不聰。
怕有學人問話，向道老僧害聾。
老病六言十首呈竹溪·其九
作者：劉克莊
朝代：宋

識鄭尚書曳履，嫌高將軍涴靴。
難伴小兒上樹，且饒跛子看花。
老病六言十首呈竹溪·其二
作者：劉克莊
朝代：宋

恰則垂髫兩髧，俄然攬鏡千絲。
昧老聃守黑義，動墨子染白悲。
老病六言十首呈竹溪·其五
作者：劉克莊
朝代：宋

存三四齒皆碎，落第二牙尤衰。
渠能更斫鯨膾，何不姑食肉糜。
老病六言十首呈竹溪·其八
作者：劉克莊
朝代：宋

七竅豈堪頻鑿，百骸漸覺不仁。
若非右臂作字，迺公已是廢人。
老病六言十首呈竹溪·其六
作者：劉克莊
朝代：宋

蕭詧數步聞臭，荀令三日猶香。
老子年來鼻塞，不分鮑肆麝房。
老病六言十首呈竹溪·其四
作者：劉克莊
朝代：宋

射虱心法未親，讀蠅頭字不真。
顧我八十餘老，見公兩三分人。
老馬一首
作者：劉克莊
朝代：宋

脊瘡蹄蹇瘦闌干，火印年深字已漫。
野磵有冰朝洗怯，破坊無壁夜嘶寒。
身同退卒支殘料，眼見新駒鞁寶鞍。
昔走塞垣如抹電，安知末路出門難。
耄志十首·其一
作者：劉克莊
朝代：宋

富貴浮榮何足道，綱常大義詎容差。
皆云養子將防老，豈若嬌嬰未識爺。
上欲奪情俾歸衮，臣寧斷腕不操麻。
向非十日留黄力，輦路幾於誤築沙。
耄志十首·其一〇
作者：劉克莊
朝代：宋

此篇不是臣當筆，清曉貂璫忽踵門。
朕欲散文安用偶，卿多古意勿傷繁。
院收同列殘篇去，家有先朝聖筆存。
臣億何嘗無氣性，芻言安得及王言。
耄志十首·其七
作者：劉克莊
朝代：宋

善和坊裏早多病，翰墨場中竟策勳。
徑以文辭擢臣向，俄而科第與劉蕡。
上方好問經疑義，予不能通史闕文。
拈起祈招猶未識，安知五典與三墳。
耄志十首·其三
作者：劉克莊
朝代：宋

甫入烏臺賓客賀，舉朝側耳聽抨彈。
臣方抗奏嬰龍頷，上已批依免豸冠。
皦日方中寧有蔽，佞山一拔了無難。
追攀老艾吾安敢，聊喜詞臣不辱官。
耄志十首·其九
作者：劉克莊
朝代：宋

衛王自謂過伊周，奕葉珥貂何足酬。
四世五公禁太盛，六卿三家僣有由。
地寒曾爲國遠慮，天高未察臣志謀。
京檜令終真幸矣，何須接踵貴弔攸。
耄志十首·其二
作者：劉克莊
朝代：宋

擁萬貔貅佩玉麟，內防天塹外邊塵。
昔嘗以處范韓老，今奈何可許史親。
孤士但知怒螳臂，先皇不罪批龍鱗。
此身只合山陰住，長作陵邊洒掃人。
耄志十首·其五
作者：劉克莊
朝代：宋

憶昔叨陪冊府仙，曾陳大計璪琉前。
探符癡妄空勞矣，當璧休祥已灼然。
奉璽相真曾浴日，倚楹女豈敢貪天。
分明狐趙俱釀賞，不似之推隠去賢。
耄志十首·其八
作者：劉克莊
朝代：宋

堯言播告幾絲綸，服漢衣冠易介鱗。
羞戰黑山爲虜將，俾王青社備藩臣。
招懷河北來降者，響附山東聽詔人。
可惜蹉跎隳晚節，聖恩尚許廟爲神。
耄志十首·其六
作者：劉克莊
朝代：宋

京華汩沒易忘歸，欲去還如鳥著𥻿。
但見朝臣均佚詔，未聞御製送行詩。
執殳昔慕前驅伯，棄扇今如失寵姬。
白首漁翁空感慨，當時餞客半臯夔。
耄志十首·其四
作者：劉克莊
朝代：宋

端平忝綴鵷行末，曾抗綱常疏一通。
諸老不能回橫議，孤臣猶記寤清衷。
鶴林莫掣傲象肘，烏府甘彎射羿弓。
西澗相君知我者，篋中尚書記遺忠。
耕仕一首
作者：劉克莊
朝代：宋

耕不逢年仕背時，蕭然井臼掩茅茨。
貧求生墓爲謀早，病學還丹見事遲。
馬上功名成畫餠，林間身世似持棋。
未應對客呈饑面，尚有荒園可種葵。
耳鼻六言二首·其一
作者：劉克莊
朝代：宋

萬法與身俱幻，百骸惟耳尚聰。
文公爲補琴操，回仙邀聽松風。
聖賢
作者：劉克莊
朝代：宋

聖賢自牧極卑謙，後學才高膽力兼。
悔賦不妨排賈誼，謗詩遂至劾陶潜。
取人最忌規模狹，絕物常因議論嚴。
君看國風三百首，小夫賤隸採何嫌。
聞五月八日宸翰口號十首·其一
作者：劉克莊
朝代：宋

有文殊佛來禪室，無後將軍顧草廬。
肉眼錯看病居士，玉音猶記老尚書。
聞五月八日宸翰口號十首·其一〇
作者：劉克莊
朝代：宋

古人一飯必思償，恩大如天未易忘。
囝罷白頭相告語，三生不可負容堂。
聞五月八日宸翰口號十首·其七
作者：劉克莊
朝代：宋

物色桐江垂釣客，招延商嶺茹芝翁。
永歌帝閣薰絃裏，密啟詞垣夾袋中。
聞五月八日宸翰口號十首·其三
作者：劉克莊
朝代：宋

飲瓢未必臞顔氏，裹飯誰曾訪子來。
天上人間唯玉帝，肯分雨露到枯荄。
聞五月八日宸翰口號十首·其九
作者：劉克莊
朝代：宋

翁參老龍華皓首，兒非逸驥附青雲。
瓣香先祝堯天子，次祝汾陽郭令君。
聞五月八日宸翰口號十首·其二
作者：劉克莊
朝代：宋

叩墀還笏今三閏，誓墓垂車又五春。
頼有兩輪大圓鏡，當空照見戴盆人。
聞五月八日宸翰口號十首·其五
作者：劉克莊
朝代：宋

喜孝肅才令次對，携明逸手與同登。
臣於二老非儔匹，慚愧虛加學士稱。
聞五月八日宸翰口號十首·其八
作者：劉克莊
朝代：宋

曾爲元禮登龍客，亦上昭王市駿臺。
相與席間珠履說，此翁雖瞽有詩來。
聞五月八日宸翰口號十首·其六
作者：劉克莊
朝代：宋

三重茅喜無乾雨，一瓣香祈大有年。
却笑癡人即山鑄，不如老子仰天田。
聞五月八日宸翰口號十首·其四
作者：劉克莊
朝代：宋

樹精猶識呂翁仙，輿尉安知絳老賢。
黄吻小兒吾語汝，古來天子禮高年。
聞何立可李茂欽訃二首·其一
作者：劉克莊
朝代：宋

初聞邊報暗吞聲，想見登譙與虜爭。
世俗今猶疑許遠，君王元未識真卿。
傷心百口同臨穴，極目孤城絕捄兵。
多少虎臣提將印，誰知戰死是書生。
聞何立可李茂欽訃二首·其二
作者：劉克莊
朝代：宋

何老長身李白鬚，傳聞死尚握州符。
戰場便合營雙廟，太學今方出二儒。
史館何人徵逸事，羽林無日訪遺孤。
病夫疇昔曾同幕，西望關山涕自濡。
聞喜宴李教君瑞不赴小詩贊美
作者：劉克莊
朝代：宋

膾人肝與採山薇，舉世營營爲飽饑。
始信洋洋而逝矣，已烹鶂鶂復哇之。
伏雌雉亦防身害，疇昔羊能兆禍基。
獨有廣文君卓識，殘盃冷炙也牢辭。
聞城中募兵有感二首·其二
作者：劉克莊
朝代：宋

昔在軍中日募兵，萬夫魚貫列行營。
懸金都市招徠廣，立的轅門去取精。
二石開弓猶恨少，雙重被鎧尚嫌輕。
伍符今屬他人手，歷歷空能記姓名。
聞居厚得祠復次韻二首·其一
作者：劉克莊
朝代：宋

諸賢談稷下，孤士卧漳濱。
母亦爲投杼，兒宜勿斲輪。
無書留逐客，有些吊纍臣。
一室纔容榻，奚煩問疾人。
聞居厚得祠復次韻二首·其二
作者：劉克莊
朝代：宋

稍欣公議白，又報嘖言行。
上漫招東馬，人方毀李程。
迎來新觀主，伴取老師兄。
漢士方雲合，何須魯兩生。
聞東軒訃·其一
作者：劉克莊
朝代：宋

君給相如札，吾方長道山。
燕猶棲舊壘，駒已養天閑。
聞東軒訃·其二
作者：劉克莊
朝代：宋

位逼將求說，書來欲鑄顔。
柰何化鶴去，不見珥貂還。
聞祥應廟優戲甚盛二首·其一
作者：劉克莊
朝代：宋

空巷無人盡出嬉，燭光過似放燈時。
山中一老眠初覺，棚上諸君閙未知。
遊女歸來尋墜珥，鄰翁看罷感牽絲。
可憐樸散非渠罪，薄俗如今幾偃師。
聞祥應廟優戲甚盛二首·其二
作者：劉克莊
朝代：宋

巫祝讙言歲事詳，叢祠十里鼓簫忙。
衣冠優孟名孫□，□□□□□□□。
□□閼氏成妬婦，幻教穆滿作□□。
□□□□□□□，何必區區笑郭郎。
聞竹溪得玉局祠二首·其一
作者：劉克莊
朝代：宋

溪上人來暮叩關，殷勤一紙報平安。
甘泉宿老求閑局，苦縣仙人有廢壇。
拜敕定披新紫氅，榜齋應許舊黄冠。
冰銜怪得緘題異，自起呼童剪燭看。
聞竹溪得玉局祠二首·其二
作者：劉克莊
朝代：宋

諸將時時送捷書，未知西事近何如。
劍關昔有豺狼守，焦穫今無玁狁居。
全盛海棠多剪伐，久枯廟柏再扶疏。
漢家似欠相如檄，豈特殊廷要掃除。
聞笛二首·其一
作者：劉克莊
朝代：宋

少年毬馬逐秋風，笛起連營響裂空。
今夕夢回村墅冷，一枝孤奏月明中。
聞笛二首·其二
作者：劉克莊
朝代：宋

初如廢將哭窮邊，又似孤臣訴左遷。
何必謝公雙淚落，野人聽罷亦凄然。
聞黄德常除德安倅
作者：劉克莊
朝代：宋

幕下相從若弟兄，當年曾悔誤談兵。
足行江北生重趼，髮爲山東白幾莖。
病擁琴書專一壑，老携檄筆赴孤城。
暮雲不見關山路，空有天涯故舊情。
聰老
作者：劉克莊
朝代：宋

聰老才堪將，髠緇意未平。
僧中能結客，禪外又談兵。
喜聽詩家話，多知虜地情。
何當長鬚髮，遣戍國西營。
聶令人挽詩
作者：劉克莊
朝代：宋

軹井夫人風義遠，阜陵丞相典刑存。
婦言初不踰閨壼，家法尤先下里門。
命服六珈宜大國，送車千乘忽寒原。
暮年無復升堂拜，草就埋辭一斷魂。
聽蛙方君作八老詩效顰各賦一首內三題余四十年前已作遂不重說倡言別賦二題足成十老·老僧
作者：劉克莊
朝代：宋

半間古屋冷颼颼，死盡同參偶獨留。
昔已尋師遠行脚，今惟見佛小低頭。
舊綾無用聊收取，破衲難縫且著休。
年少還知貧道不，曾同王謝二公遊。
聽蛙方君作八老詩效顰各賦一首內三題余四十年前已作遂不重說倡言別賦二題足成十老·老儒
作者：劉克莊
朝代：宋

向來歲月雪螢邊，老去生涯井臼前。
舉孝廉科非復古，給靈壽杖定何年。
空蟠萬卷終無用，專巧三場恐未然。
猶記兒時聞緒論，白頭不敢負師傳。
聽蛙方君作八老詩效顰各賦一首內三題余四十年前已作遂不重說倡言別賦二題足成十老·老吏
作者：劉克莊
朝代：宋

少諳刀筆晚尤工，舊貫新條問畧通。
鬭智固應雄鶩輩，論年亦合作狙公。
孫魁明有堪瞞處，包老嚴猶在套中。
祇恐閻羅難抹過，鐵鞭它日鬼臀紅。
聽蛙方君作八老詩效顰各賦一首內三題余四十年前已作遂不重說倡言別賦二題足成十老·老巫
作者：劉克莊
朝代：宋

災禍妖祥判立談，白頭猶舞茜衣衫。
賣符效速拋農業，治祟年深轉法銜。
三老賽冬爲殺豕，四婆開歲倩祈蠶。
暮歸舍下分餘胙，不信人間有季咸。
聽蛙方君作八老詩效顰各賦一首內三題余四十年前已作遂不重說倡言別賦二題足成十老·老農
作者：劉克莊
朝代：宋

身已龍鍾不出村，尚能抱甕灌蔬園。
瓦盆甚朴常盛酒，茅屋雖低可負暄。
鋤倦扶藜訪鄰叟，祭歸懷肉遺諸孫。
後生記取耆年語，世世休思入縣門。
聽蛙方君作八老詩效顰各賦一首內三題余四十年前已作遂不重說倡言別賦二題足成十老·老道
作者：劉克莊
朝代：宋

煉不成丹死不休，豈知歲月竟悠悠。
老於蒙叟仍黄馘，醜似彌明亦結喉。
尚隔蓬萊三萬里，浪云椿樹八千秋。
暮年却羨鄰兒黠，阿母蟠桃也去偷。
聽蛙方君作八老詩效顰各賦一首內三題余四十年前已作遂不重說倡言別賦二題足成十老·老醫
作者：劉克莊
朝代：宋

劉叟衣裝絳老年，市中賣藥且隨緣。
馳名最久經三世，閲病雖多未十全。
龜手有方俄貴矣，烏髭無訣獨皤然。
卧聞鵲噪扶筇起，偶有鄰翁送謝錢。
肅翁餉石門芥菜
作者：劉克莊
朝代：宋

食指清晨動，饞涎異味來。
高情分石芥，辣性似徂徠。
腰痛
作者：劉克莊
朝代：宋

偶得休文病，行遲卧不安。
益綿身尚怯，加劑脈猶寒。
扶出看山易，驅教立雪難。
邊頭方募士，自愧已衰殘。
臈月二十二夜漏下數刻小飲徑醉坐小閤睡傍無侍者仆於戶限眉鼻傷焉流血被面記以六言九首·其一
作者：劉克莊
朝代：宋

退之落齒感慨，子春傷足悲哀。
遺體有所受也，敗面豈不痛哉。
臈月二十二夜漏下數刻小飲徑醉坐小閤睡傍無侍者仆於戶限眉鼻傷焉流血被面記以六言九首·其七
作者：劉克莊
朝代：宋

晉士讐阮籍眼，唐人觀李邕眉。
任汝得吾皮骨，惟吾不汝瑕疵。
臈月二十二夜漏下數刻小飲徑醉坐小閤睡傍無侍者仆於戶限眉鼻傷焉流血被面記以六言九首·其三
作者：劉克莊
朝代：宋

黠鬼機械惡毒，老人皮肉麻頑。
且摩麟肪止血，不須獺髓滅瘢。
臈月二十二夜漏下數刻小飲徑醉坐小閤睡傍無侍者仆於戶限眉鼻傷焉流血被面記以六言九首·其九
作者：劉克莊
朝代：宋

未嘗學斲傷鼻，不待狂言炙眉。
禍福非自求者，橫逆當順受之。
臈月二十二夜漏下數刻小飲徑醉坐小閤睡傍無侍者仆於戶限眉鼻傷焉流血被面記以六言九首·其二
作者：劉克莊
朝代：宋

玉追琢天肖汝，血模糊物敗之。
何時鼻端白現，依舊眉毫雪垂。
臈月二十二夜漏下數刻小飲徑醉坐小閤睡傍無侍者仆於戶限眉鼻傷焉流血被面記以六言九首·其五
作者：劉克莊
朝代：宋

垂堂一跌血面，閉閤三旬裹瘡。
有佛至維摩室，無人拜德公床。
臈月二十二夜漏下數刻小飲徑醉坐小閤睡傍無侍者仆於戶限眉鼻傷焉流血被面記以六言九首·其八
作者：劉克莊
朝代：宋

丹書大聖初元，白髮先朝遺老。
浪言鐵筆猶存，不覺玉山自倒。
臈月二十二夜漏下數刻小飲徑醉坐小閤睡傍無侍者仆於戶限眉鼻傷焉流血被面記以六言九首·其六
作者：劉克莊
朝代：宋

室中文殊已去，戶外子輿不來。
蒙補陀衲足矣，扶靈壽杖彼哉。
臈月二十二夜漏下數刻小飲徑醉坐小閤睡傍無侍者仆於戶限眉鼻傷焉流血被面記以六言九首·其四
作者：劉克莊
朝代：宋

不爲卿面作計，轉令汝貌不揚。
鬢畔有千莖白，眉間無一點黄。
臘月十日至外祖尚書家
作者：劉克莊
朝代：宋

古樹暗朱門，空階篆蘚痕。
昔容萬間屋，今止數家村。
泉少池因廢，田荒廩尚存。
遺書零落盡，身愧史遷孫。
臨江仙
作者：劉克莊
朝代：宋

不見仙湖能幾日，塵沙變盡形容。夜來月冷露華濃。都忘茅屋下，但記畫船中。兩岸綠陰猶未合，更須補竹添松。最憐幾樹木芙蓉。手栽才數尺，別後為誰紅。
臨江仙
作者：劉克莊
朝代：宋

去歲越王臺上飲，席間二客如龍。憑高弔古壯懷同。馬嘶千嶂暮，樂奏半天中。今歲三家村市裡，故人各自西東。菊花時節酒樽空。可憐雙雪鬢，禁得幾秋風。
臨江仙
作者：劉克莊
朝代：宋

玉笛鈿車當日事，東塗西抹都曾。等閒曲子壓和凝。縱遊非草草，已醉強惺惺。今向三家村送老，身如罷講吳僧。高樓百尺不須登。半爐燒葉火，一盞勘書燈。
臨江仙
作者：劉克莊
朝代：宋

落魄長官江海客，少豪萬里尋春。而今樵悴向溪濱。斷無觴詠興，惟有簿書塵。手插海棠三百本，等閒妝點芳辰。他年絳雪映紅雲。丁寧風與月，記取種花人。
臨江使君陳華叟哀詩二首·其一
作者：劉克莊
朝代：宋

衆聞鳴鏑驚麕散，獨奮空拳躍馬迎。
嚼齒駡聲殊未絕，歸元血面尚如生。
睢陽合祀無南八，河北諸城有杲卿。
可惜援師來已晚，當時巷戰只州兵。
臨江使君陳華叟哀詩二首·其二
作者：劉克莊
朝代：宋

去歲相過寂寞濱，心如符券迹參辰。
骨香萬死何曾腐，膝屈千生不復伸。
哀仲行詩誰續古，補中丞傳豈無人。
短歌雖愧招魂作，或可留傳達史臣。
臨溪寺二首·其一
作者：劉克莊
朝代：宋

綠染庭蕪一尺深，老師閲世幾駒陰。
自言不看傳燈了，只讀楞嚴見佛心。
臨溪寺二首·其二
作者：劉克莊
朝代：宋

一徑松花颭紫苔，東風落盡佛前梅。
道人深掩禪關坐，莫聽鶑聲出定來。
自勉
作者：劉克莊
朝代：宋

海濱荒淺幼無師，前哲藩籬尚未窺。
玄詠易流西晉學，苦吟不脫晚唐詩。
遠僧庵就勤求記，亡友墳成纍索碑。
天若假余金石壽，所爲詎肯止於斯。
自和二首·其一
作者：劉克莊
朝代：宋

□□□間不知裁，老思安能更奪胎。
九制一揮嗟事在，重□雙導繫時來。
擬營草具留連賞，莫放花神取次開。
堪歎吾門今寂寂，過江曾有兩掄魁。
自和二首·其一
作者：劉克莊
朝代：宋

橫身久塞楊朱路，灑泣俄悲墨子岐。
陋矣射鉤而中者，壯哉鳴鼓以攻之。
侍讀自無遷府分，中丞還有僦船時。
八風舞罷君恩歇，贏得閑愁上兩眉。
自和二首·其二
作者：劉克莊
朝代：宋

老子而今兩鬢霜，未應癡絕泥禨祥。
不能木末搴朝露，未免籬邊嗅晚香。
便合折來書卷畔，詎宜簪向寶釵傍。
漫山千樹方芽甲，肯信人間有早芳。